Malaysia ke fasa peralihan endemik – Ismail Sabri

KUALA LUMPUR, 8 Mac – Perdana Menteri Datuk Seri Ismail Sabri Yaakob hari ini mengumumkan bahawa negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.

Beliau berkata keputusan itu dibuat setelah mengambil kira pelbagai faktor, melakukan penilaian risiko, mendapatkan pandangan Kementerian Kesihatan (KKM) serta meneliti syor daripada Menteri Kuartet.

“Penting untuk saya maklumkan, Fasa ‘Peralihan Ke Endemik’ ini merupakan exit strategy untuk membolehkan kita semua kembali semula kepada kehidupan yang hampir normal selepas hampir dua tahun berperang dengan COVID-19,” katanya dalam sidang media khas di bangunan Parlimen, di sini hari ini.

Fasa peralihan itu, katanya merupakan fasa sementara sebelum negara beralih ke Fasa Endemik yang tertakluk kepada pengumuman yang hanya boleh dibuat oleh Pertubuhan Kesihatan Dunia (WHO).

Malaysia menutup sempadan negara kepada pelancong dan pelawat asing sejak Perintah Kawalan Pergerakan berkuat kuasa pada 18 Mac 2020 untuk mengekang penularan COVID-19 dalam negara.

i. Pemakaian pelitup muka di tempat-tempat awam masih wajib dipatuhi oleh setiap individu.
ii. Had waktu beroperasi bagi premis perniagaan dimansuhkan.

“Ini bermakna anda semua bolehlah makan di kedai makan selepas jam 12 tengah malam, terutamanya dengan bulan Ramadan yang akan tiba tidak lama lagi. Bolehlah bersahur di luar,” katanya.

iii. Pendaftaran kemasukan menggunakan MySejahtera masih diwajibkan dan hanya dikecualikan untuk kawasan terbuka, tidak sesak dan tiada perhimpunan orang ramai.
Namun katanya, MYSJTrace diwajibkan untuk tempat tertutup yang dipenuhi tetamu dan pengunjung.

iv. Aktiviti solat Jemaah di masjid serta surau atau upacara sembahyang di rumah ibadat selain Islam boleh dilaksanakan tanpa penjarakan fizikal.

Bagaimanapun, pelaksanaan dan SOP akhir untuk masjid/surau tertakluk kepada ketetapan Pihak Berkuasa Agama Negeri dan untuk Rumah Ibadat Selain Islam tertakluk kepada Kementerian Perpaduan Malaysia/Unit Hal Ehwal Agama-Agama Lain (UNIFOR).

v. Keperluan vaksinasi: Had kapasiti pekerja yang sebelum ini bergantung kepada liputan vaksinasi dimansuhkan. Semua individu dibenarkan merentas negeri tanpa mengira status vaksinasi mereka.

Beliau berkata jika sebelum ini terdapat had kapasiti 50 peratus untuk aktiviti yang melibatkan perkumpulan ramai, namun dengan pengumuman terbaharu ini, had tersebut dimansuhkan secara menyeluruh.

Perdana Menteri menzahirkan penghargaan kepada seluruh ahli Keluarga Malaysia yang cekal, tabah, kuat semangat dan berdisiplin dalam mematuhi SOP serta menyokong setiap inisiatif kerajaan dalam memerangi COVID-19.

“Tanpa sumbangan Keluarga Malaysia, negara tidak akan boleh beralih ke Fasa ‘Peralihan Ke Endemik’. Saya juga berterima kasih kepada semua Menteri Kuartet COVID-19 yang diketuai Datuk Seri Hishammuddin Tun Hussein atas usaha keras mereka demi memastikan usaha negara untuk ‘Reopening Safely’ (pembukaan semula dengan selamat),” katanya.- BERNAMA


Polis tumpas ‘Geng Fahmi’ aktif pecah rumah di Hulu Terengganu

Ketua Polis Daerah Hulu Terengganu DSP Mohd Adli Mat Daud berkata kesemua suspek ditahan dalam dua serbuan berasingan di kawasan Pudu, Kuala Lumpur dan Kampung Temala di Marang pada Sabtu dan semalam.

Katanya dua suspek yang merupakan pasangan suami isteri ditahan di sebuah hotel di Kuala Lumpur selepas selesai menjalankan urusan jual beli barang kemas kepada seorang ejen.

“Pasangan suami isteri itu masing-masing berusia 28 dan 38 tahun. Mereka bekerja sendiri dengan membuka pusat mencuci kereta dan butik kecantikan.

“Suspek utama lelaki yang ditahan di kediamannya di Kampung Temala di Marang berusia 28 tahun dan beliau merupakan adik kepada suspek perempuan,” katanya pada sidang media di Ibu Pejabat Polis Daerah (IPD) Hulu Terengganu.

Menurut Mohd Adli, susulan kedua-dua serbuan tersebut polis turut merampas pelbagai barangan kemas, telefon bimbit dan wang tunai yang keseluruhannya dianggarkan berjumlah RM100,000.

Beliau berkata hasil siasatan mendapati suspek utama kes tersebut mempunyai tiga rekod jenayah lampau berkaitan dadah dan baru sahaja dibebaskan dari penjara Januari lepas atas kesalahan kes dadah.

“Suspek pasangan suami isteri tersebut pula tidak mempunyai rekod jenayah lampau,” katanya menambah ketiga-tiga suspek kini direman empat hari bermula Sabtu.


Abd Halim kekal jawatan Presiden ASTAF, tiada wakil Malaysia dalam barisan kepimpinan

KUALA LUMPUR 2 Mac. – Datuk Abdul Halim Kader dari Singapura akan terus menerajui Persekutuan Sepak Takraw Asia (ASTAF) bagi satu lagi penggal (2021-2025), selepas menang dalam pemilihan jawatan presiden majlis berkenaan, semalam.

Abdul Halim mengetepikan saingan Presiden Persatuan Sepak Takraw Malaysia (PSM) Datuk Seri Ahmad Ismail dan Presiden Persekutuan Sepak Takraw Singapura Mohd Nasri Haron (PERSES) selepas meraih 30 undi bagi pemilihan Majlis ASTAF sempena Kongres ASTAF.

Ahmad Ismail merupakan bekas timbalan presiden persekutuan itu bagi penggal 2016-2021, dan pemilihan menyaksikan Mohd Nasri gagal meraih sebarang undi bagi jawatan berkenaan.

Dua dari Malaysia, Abdullah Salleh dan Yusoff Ali turut gagal disenaraikan dalam barisan kepimpinan majlis. Abdullah bertanding untuk jawatan timbalan presiden, manakala Yusoff Ali gagal menjadi anggota majlis.

Charlem Chaiwatcharaporn dari Thailand dan Yogender Singh Dahiya (India) dipilih sebagai timbalan presiden selepas masing-masing memperoleh 30 dan 29 undi, menewaskan calon dari Indonesia Asnawi Abdul Rachman dan Abdullah.

Sementara itu Meas Sarin dari Kemboja, Soe Naing (Myanmar), Sohrab Azad Khankandi (Iran), Masaru Misawa (Jepun), Oh Joo Young (Korea Selatan), Syafrizal Bahtiar (Indonesia), Tsai Hung-Peng (Taiwan) dan Noushad Ahmed Khan (Pakistan) dipilih sebagai naib presiden selepas masing-masing memperoleh 30 undi.

Sepuluh lagi jawatan anggota majlis diisi oleh Le Hong Tinh dari Vietnam, Samaranyake Abeykoonge Kingsley Chareendra de Silva (Sri Lanka), Safaa Sahib Nayyef Alnawafali (Iraq), Kasem Inthara (Laos), Chan Wai Yuen (Hong Kong), Un Oi Mou (Macau), Abdulaziz Albusaidi (Oman), Netra Prasad Gurung (Nepal), Mohammed Faruque Dhali (Bangladesh) dan Mohammad Yasin Mohammadi (Afghanistan).

Kongres turut menyaksikan Boonchai Loorphipat dari Thailand dilantik sebagai setiausaha agung dan Muhammad Fariq dari Singapura sebagai timbalannya, manakala rakan senegara Fariq, Md Nazarisham Md Isa dipilih sebagai bendahari majlis.


COVID-19: Kerajaan bincang longgar tiga perkara utama SOP – PM

Perdana Menteri Datuk Seri Ismail Sabri Yaakob berkata tiga perkara utama itu melibatkan pemakaian pelitup muka, mengimbas MySejahtera setiap kali memasuki premis serta ujian pengesan COVID-19.

“Kita akan umumkan nanti…berita baiklah, bila longgar mesti rakyat gembira. Mungkin kita akan tengok dari segi mask (pelitup muka), jadi KKM akan melihat dari segi pro dan kontra mengenai itu.

Dari segi MySejahtera pula, perlu atau tidak untuk mengimbas di mana-mana premis, manakala di lapangan terbang, bila balik sama ada perlu atau tidak membuat ujian PCR (tindak balas rantai polimerase masa nyata)  atau RTK Antigen (Kit Ujian Pantas Antigen). Perkara ini KKM sedang berbincang,” katanya.


Sistem perparitan dan tali air punca banjir

PENGKALAN BATU 22 Jun – Pihak berwajib diminta untuk menangani isu ketiadaan sistem perparitan dan tali air di sekitar kawasan Kampung Sarang Helang, Bachang di sini dengan segera.

Ahli Dewan Undangan Negeri (ADUN) Pengkalan Batu, Datuk Kalsom Noordin berkata tindakan segera diperlukan bagi mengatasi isu banjir yang dijangka boleh berlaku pada setiap musim hujan di kawasan terbabit.

“Isu banjir kerana masalah perparitan ini telah menyebabkan tujuh ekar kebun pisang yang diusahakan petani rosak,” katanya menerusi hantaran di laman Facebooknya pada 18 Jun lalu.

Mengulas lanjut, Kalsom juga memaklumkan beliau sedang mengusahakan permohonan bantuan daripada Jabatan Pertanian Negeri Melaka bagi membantu perusahaan pertanian yang diusahakan petani tersebut.

Hadir sama Pengerusi Jawatankuasa Pembangunan dan Keselamatan Kampung (JPKK) Sarang Helang, Yusoff dan wakil pegawai dari Majlis Bandaraya Melaka Bersejarah (MBMB) Muhammad Syazwan Mohd Najib.


Majikan diwajibkan tunggu ketibaan pekerja asing baharu di KLIA

Beliau berkata peraturan Jabatan Imigresen itu memberi tempoh selama enam jam kepada majikan untuk menerima pekerja-pekerja asing mereka di KLIA, namun dalam keadaan tertentu, tempoh itu akan dilanjutkan.

“Pekerja-pekerja asing berkenaan tidak akan dilepaskan keluar sehingga majikan sebenar sepertimana dalam permohonan tiba di KLIA untuk menerima mereka. Peraturan ini bertujuan untuk memastikan semua pekerja asing mempunyai majikan yang sah.

“Kegagalan majikan mematuhi peraturan ini akan menyebabkan pekerja asing berkenaan diberikan Notis Penolakan Masuk (NTL) dan akan diarah pulang dengan penerbangan berikutnya ke negara asal,” katanya dalam kenyataan hari ini merujuk dakwaan berkaitan pengurusan masuk pekerja asing di KLIA menerusi laman sosial.

Satu hantaran menerusi Facebook mempersoalkan tindakan menghantar balik pekerja asing yang tidak diambil selepas enam jam tiba di KLIA, dan kononnya Jabatan Imigresen tidak mahu mengambil tanggungjawab sekiranya berlaku kelewatan.

Menurut Khairul Dzaimee, sejak pembukaan semula sempadan negara, Jabatan Imigresen telah menguruskan kemasukan pekerja asing baharu berjumlah 98,079 dari 1 April hingga 26 Sept lepas.


Mahkamah Tinggi arah Rosmah bela diri atas tiga tuduhan rasuah berkaitan projek solar hibrid

KUALA LUMPUR 18 Feb.- Mahkamah Tinggi di sini hari ini mengarahkan Datin Seri Rosmah Mansor untuk membela diri atas kesemua tiga pertuduhan rasuah membabitkan projek solar hibrid untuk 369 sekolah luar bandar di Sarawak.

Hakim Mohamed Zaini Mazlan membuat keputusan itu selepas mendapati pihak pendakwaan berjaya mewujudkan kes prima facie terhadap Rosmah, isteri kepada bekas Perdana Menteri Datuk Seri Najib Tun Razak.

“Penilaian maksimum terhadap bukti, saya dapati pihak pendakwaan telah membuktikan kes prima facie terhadap semua pertuduhan yang dihadapi tertuduh,” kata hakim.

Hakim Mohamed Zaini berkata pihak pendakwaan telah berjaya mengemukakan bukti yang boleh dipercayai mengikut elemen di bawah pertuduhan tersebut, jika tidak disangkal atau tidak dijelaskan boleh disabitkan kesalahan.

Rosmah, berhadapan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.

Rasuah terbabit didakwa diterima melalui bekas pegawai khasnya Datuk Rizal Mansor sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan (KPM).

Perbuatan itu didakwa dilakukan di Lygon Cafe, Sunway Putra Mall, Jalan Putra, di sini; kediamannya di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.

Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan.

Pasukan pendakwaan diketuai oleh Timbalan Pendakwa Raya Kanan Datuk Seri Gopal Sri Ram sementara peguam Datuk Jagjit Singh mengetuai pasukan pembelaan.


Raja Permaisuri Agong ucap selamat jalan kepada jemaah haji

SEPANG, 20 Jun – Raja Permaisuri Agong Tunku Hajah Azizah Aminah Maimunah Iskandariah hari ini berkenan mengucapkan selamat jalan kepada bakal jemaah haji Malaysia yang akan berlepas ke Tanah Suci bagi musim haji 1443H/2022 di Kompleks Haji Sepang (Movenpick) di sini.

Keberangkatan tiba Raja Permaisuri Agong pada kira-kira 10 pagi disambut Menteri di Jabatan Perdana Menteri (Hal Ehwal Agama) Datuk Idris Ahmad.

Tuanku Azizah yang membacakan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dalam titahnya menyatakan kesempatan bertemu dan mengucapkan selamat jalan kepada tetamu Allah itu membawa erti besar kerana telah dua tahun rakyat Malaysia menanti untuk menunaikan ibadah haji akibat pandemik COVID-19.

“Saya dan Raja Permaisuri Agong amat bersyukur kerana pada tahun ini rakyat saya telah kembali menerima jemputan daripada Allah untuk menjadi tetamu Allah di Tanah Suci. Alhamdulillah,” titah Seri Paduka.

Al-Sultan Abdullah dalam titahnya menasihatkan para jemaah haji untuk terus menjaga kebersihan diri dan memastikan semua arahan pihak berkuasa serta prosedur operasi standard sentiasa dipatuhi, memandangkan situasi pandemik dunia yang masih belum pulih sepenuhnya.

“Jemaah haji Malaysia diminta untuk sentiasa menjaga akhlak dan menjauhi segala anasir tidak sihat yang boleh menjejaskan imej serta nama baik negara.

“Semua jemaah haji harus mematuhi dan menghormati peraturan serta undang-undang yang ditetapkan oleh kerajaan Arab Saudi demi menjaga hubungan kedua-dua negara yang sudah lama terjalin,” titah baginda.

Seri Paduka bertitah sepanjang berada di Tanah Suci para bakal jemaah haji hanya perlu menguatkan niat untuk melaksanakan ibadat haji dengan sempurna, selain memastikan semua nasihat dan arahan TH dipatuhi.

“Hanya dengan pelaksanaan ibadat haji yang sempurna dan disulami pula dengan akhlak yang baik akan menjanjikan haji yang mabrur. Insya-Allah,” titah baginda.

Al-Sultan Abdullah bertitah bakal jemaah haji perlu bersyukur atas nikmat keamanan yang dikecapi negara kerana keamanan yang dinikmati selama ini telah membuka ruang kepada mereka untuk menunaikan Rukun Islam kelima dengan selamat dan selesa.

Seri Paduka bertitah hubungan erat yang telah lama terjalin antara Malaysia dan Arab Saudi turut menyumbang kepada jemaah haji Malaysia kembali ke Tanah Suci, serta menzahirkan ucapan penghargaan dan setinggi-tinggi terima kasih kepada kerajaan Arab Saudi atas segala kerjasama dan bantuan yang telah diberikan.

“Kami amat berharap hubungan yang erat antara kedua-dua negara ini akan berterusan untuk manfaat jemaah haji dan ummah kita. Insya-Allah,” titah baginda.

Yang di-Pertuan Agong turut menzahirkan rasa sukacita dengan persediaan dan komitmen tinggi yang dipamerkan Tabung Haji (TH), agensi kerajaan dan pihak swasta yang terlibat dalam operasi haji tahun ini dalam usaha mengekalkan kualiti perkhidmatan yang diberi kepada jemaah haji negara.

Seri Paduka bertitah agar TH meneruskan usaha-usaha memantapkan sistem pengurusan haji agar sentiasa di tahap cemerlang dan menjadi contoh kepada negara Islam lain.

Turut hadir Pengerusi Lembaga Tabung Haji (TH) Tan Sri Azman Mokhtar, Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin dan Duta Besar Arab Saudi ke Malaysia Datuk Dr Mahmoud Hussien Saeed Qattan.

Seramai 291 bakal jemaah haji akan berlepas ke Tanah Suci menerusi penerbangan Saudia Airlines SV 5633 ke Jeddah pada 4.45 petang hari ini, dari Lapangan Terbang Antarabangsa Kuala Lumpur (KLIA) dan dijangka tiba kira-kira 8.10 malam (waktu Arab Saudi).

Seramai 14,306 jemaah haji dari Malaysia mengerjakan Rukun Islam Kelima itu pada musim haji tahun ini, dengan dibantu 340 petugas TH.

Penerbangan bagi musim haji tahun ini merangkumi 48 penerbangan Malaysia Airlines dan Saudia Airlines bermula pada 4 Jun lepas dan penerbangan akhir dijadualkan pada 2 Julai ini.- BERNAMA


Yang Dipertua Dewan Negara, Dewan Rakyat menghadap Agong

KUALA LUMPUR 29 Jun – Yang Dipertua Dewan Negara Senator Tan Sri Dr Rais Yatim dan Yang Dipertua Dewan Rakyat Datuk Azhar Azizan Harun hari ini menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.

Turut hadir pada sesi sembah menghadap yang selesai kira-kira 12.10 tengah hari tadi adalah Timbalan Yang Dipertua Dewan Negara Senator Datuk Seri Mohamad Ali Mohamad serta kedua-dua Timbalan Yang Dipertua Dewan Rakyat iaitu Datuk Seri Azalina Othman Said dan Datuk Mohd Rashid Hasnon.

“Insya-Allah, apa yang dititahkan (Seri Paduka) dalam ruang lingkup melalui nasihat Perdana Menteri untuk kita membuka parlimen. Kita jumpa nanti. Insya-Allah sama ada secara biasa atau hibrid,” katanya kepada pemberita setelah selesai sesi menghadap itu.

Dalam kenyataan bersama Jumaat lepas, Rais dan Azhar berkata persidangan parlimen secara hibrid dijangka boleh diadakan sekitar akhir Ogos atau selewat-lewatnya minggu pertama September 2021.

Sehubungan itu, satu sidang Khas Parlimen akan diadakan awal Ogos dengan andaian semua aspek perundangan mengenai persidangan alternatif berkenaan dapat diselesaikan akhir Julai dan sekiranya ia diluluskan di peringkat Jawatankuasa Dewan dan Jawatankuasa Peraturan-Peraturan Mesyuarat.


Seremban dan PD pula kena PKP bermula esok

KUALA LUMPUR, 18 Jan.- Kerajaan bersetuju melaksanakan Perintah Kawalan Pergerakan (PKP) di Seremban dan Port Dickson, Negeri Sembilan selama 14 hari bermula esok berikutan peningkatan mendadak kes positif COVID-19 di kawasan itu.

Memperincikan perkara itu, Menteri Kanan (Kluster Keselamatan) Datuk Seri Ismail Sabri Yaakob berkata Kementerian Kesihatan (KKM) melaporkan kadar insiden jangkitan di Seremban sangat tinggi dan berlaku peningkatan secara ketara dalam tempoh 14 hari iaitu daripada 777 kes kepada 876 kes.

“Selain itu, kebanyakan mukim di Seremban juga adalah zon merah iaitu melibatkan tujuh daripada sembilan mukim. Bilangan kes yang dilaporkan dalam masa 14 hari di tujuh mukim dalam lingkungan 56 hingga 283 kes,” katanya dalam kenyataan hari ini.

Sementara di Port Dickson, KKM mengesahkan terdapat peningkatan kes positif COVID-19 secara mendadak dalam tempoh 14 hari yang melibatkan beberapa kluster iaitu daripada 35 kepada 167 kes.

Sementara itu, Ismail Sabri turut mengumumkan penamatan Perintah Kawalan Pergerakan Diperketatkan (PKPD) di Kampung Timbang Dayang, Kota Belud, Sabah hari ini.

“KKM turut mengesahkan baki kes aktif di lokaliti ini terkawal dengan kes terakhir direkodkan adalah pada 11 Jan dan tiada lagi sampel menunggu keputusan,” katanya.

Dalam pada itu, beliau berkata Polis Diraja Malaysia (PDRM) menahan 785 individu atas kesalahan ingkar prosedur operasi standard (SOP) termasuk 765 individu dikompaun, 19 direman manakala seorang diikat jamin semalam.

Kesalahan tertinggi direkodkan adalah tidak memakai pelitup muka melibatkan 250 individu, gagal mematuhi arahan penjarakan fizikal (165), gagal menyediakan peralatan merekod butiran pelanggan (137), premis beroperasi lebih masa/tanpa kebenaran (38), rentas negeri/daerah tanpa kebenaran (31) dan lain-lain (164).


E-Sukan UTeM bukti pencapaian terbaik universiti

DURIAN TUNGGAL 14 Jan – Universiti Teknikal Malaysia Melaka (UTeM) buat julung kalinya menganjurkan sukan elektronik (e-sukan) bagi mencungkil bakat baharu dalam kalangan kakitangan dan staf.

Timbalan Naib Canselor Penyelidikan dan Inovasi UTeM yang menjalankan fungsi Naib Canselor UTeM, Prof Dr Ghazali Omar berkata ia merupakan acara sukan julung kali dianjurkan di peringkat universiti semasa sejak pandemik melanda negara.

“Selain memberi peluang kepada staf dan pelajar yang berbakat dalam bidang e-sukan ia juga membawa nama baik fakulti, pusat tanggungjawab yang diwakili dan universiti ke pertandingan peringkat seterusnya dalam bidang e-sukan.

“Di samping itu, program Amalan Hidup Sihat anjuran Pejabat Pendaftar merupakan satu program kesihatan untuk semua warga UTeM khususnya staf dan pelajar demi meningkatkan kesihatan, keselamatan dan kesejahteraan hidup,” katanya.

Beliau berkata demikian pada Majlis Perasmian Penutupan dan Penyampaian Hadiah (ESAJ) dan (VSAF) 2021 serta Kempen Amalan Hidup Sihat di Dewan Sukan UTeM, baru-baru ini.

Dalam pertandingan V-SAF menyaksikan Fakulti Teknologi kejuruteraan Mekanikal dan Pembuatan (FTKMP) menjadi juara dengan jumlah empat pingat masing-masing emas dan perak dan satu pingat gangsa.

Bagi pertandingan e-SAJ pula menjadi milik gabungan Pejabat Hal Ehwal Pelajar dan Perpustakaan Laman Hikmah dengan tiga pingat emas, satu perak dan satu gangsa.

Sementara itu, Timbalan Naib Canselor Hal Ehwal Pelajar Datuk Dr Sabri Mohamad Sharif berkata, seramai 1,020 staf terlibat dalam penganjuran e-SAJ tahun ini terdiri daripada atlet dan pengurus.

“Sembilan acara sukan dipertandingkan iaitu catur, virtual power walk, virtual run & ride, esport mobile legend, PUBG, FIFA 2021, PES Mobile 2021 dan sepak takraw (Game on Creative Video).

“Bagi penganjuran V-SAF pula seramai lebih 768 pelajar yang terlibat yang terdiri daripada 704 atlet dan pengurus. Manakala tujuh acara sukan dipertandingan ialah catur, virtual run & ride, esport mobile legend, dota 2, valorant dan lompat tali kreatif,” katanya.


Kepala angin ranapkan warung sekelip mata

TANJUNG BIDARA 25 April – “Sangat terkejut sebab awalnya siang tadi sangat berbahang. Tetapi petang tadi tiba-tiba mendung disusuli angin kencang, sekali gus meranapkan warung saya yang berusia hampir 25 tahun.

“Mendung, ribut dan hujan datang serentak macam kepala angin, sekelip mata warung menjadi punca pendapatan saya yang memulakan semula operasi 1 Syawal lalu musnah,” kata pengusaha Sayang Beach Resort, Wan Helmi Yunos, 52, selepas warung terletak dihadapan chaletnya dipukul ribut, petang tadi.

Katanya, ketika kejadian dia sedang menguruskan pendaftaran masuk 10 pelanggan mahu menginap di chalet miliknya, namun tiba-tiba dia diduga dengan musibah berkenaan.

Selain bumbung roboh akibat dihempap dahan pokok, peralatan elektrik seperti peti ais dan perkakas dapur yang lain turut rosak menyebabkan Wan Helmi menanggung kerugian dianggarkan RM40,000.

Terdahulu bencana itu mendapat perhatian segera Ketua Menteri Datuk Seri Ab Rauf Yusoh yang turut padang meninjau kediaman rosak selain melawat mangsa terjejas.

“Baru saja mahu merasa tempias limpahan rezeki Syawal kita diuji. Terus kekal bersabar dengan musibah yang berlaku dan berasa gembira serta bersyukur atas perhatian daripada Ketua Menteri yang bergegas datang ke sini untuk melihat bentuk bantuan apa yang dihulurkan,” katanya,” katanya ketika ditemui Melaka Hari Ini, di Pantai Padang Kemunting, lewat petang tadi.


Delegasi China tinjau Selat Melaka

BANDA HILIR 20 Mei – Delegasi dari Republik China yang diketuai Pengerusi Jawatankuasa Tetap Kongres Rakyat Kebangsaan (NPC) China, Zhao Leji berkesempatan meninjau keadaan semasa Selat Melaka dalam rangka lawatan kerjanya ke negeri ini.

Zhao yang juga pemimpin ketiga tertinggi Republik itu bersama delegasi tiba di perkarangan Masjid Selat kira-kira jam 11 pagi tadi dan disambut Ketua Menteri Datuk Seri Ab Rauf Yusoh.

Hadir sama, Setiausaha Kerajaan Negeri Datuk Wira Zaidi Johari; Exco Pelancongan, Warisan, Seni dan Budaya negeri Datuk Abdul Razak Abdul Rahman dan Exco Pembangunan Usahawan, Koperasi dan Hal Ehwal Pengguna negeri Allex Seah Shoo Chin.

Turut hadir, Penasihat Khas Pelaburan dan Hal Ehwal Negara China Kepada Ketua Menteri Datuk Lim Ban Hong; Ahli Dewan Undangan Negeri (Adun) Kota Laksamana Low Chee Leong dan ketua-ketua jabatan serta agensi.

Sebaik tiba, beliau diiringi Ab Rauf melihat keadaan semasa Selat Melaka yang menjadi laluan perkapalan tersibuk di dunia menghubungkan Timur ke Barat.

Pada lawatan itu, Zhao dan delegasi turut diberi penerangan oleh Ab Rauf mengenai perancangan pembangunan yang bakal direncana Kerajaan Negeri di Zon Ekonomi Pesisir Pantai Melaka (M-WEZ).


MMA alu-alukan langkah kerajaan selesai isu doktor kontrak

“Ia adalah satu langkah baik oleh kerajaan untuk mewujudkan 4,186 jawatan tetap melibatkan pelantikan pegawai perubatan, pegawai pergigian dan pegawai farmasi tahun ini dan meneruskannya dengan 1,500 jawatan tetap setahun bermula tahun hadapan hingga 2025,” kata Presiden MMA Dr Koh Kar Chai kepada Bernama.

Selain itu, beliau berkata pewujudan 800 jawatan tetap untuk pakar perubatan dan 70 pakar pergigian setiap tahun mulai 2023 sememangnya dialu-alukan.

“Kami harap dengan pewujudan jawatan tetap ditambah dengan peningkatan peluang untuk menjadi pakar, situasi (doktor kontrak dalam perkhidmatan awam) akan beransur reda sehingga sistem penjagaan kesihatan dapat menampung jumlah graduan perubatan yang ramai,” katanya.

Beliau berkata banyak institusi perubatan di dalam dan luar negara yang menghasilkan ramai graduan perubatan setiap tahun manakala sistem penjagaan kesihatan tempatan tidak bersedia untuk menyerap mereka adalah sebab utama mengapa Malaysia mempunyai bilangan doktor kontrak yang ramai.

Bagaimanapun, Dr Koh berkata Malaysia secara beransur-ansur mempunyai lebih ramai graduan perubatan yang penting untuk menambah baik perkhidmatan penjagaan kesihatan di negara ini.

Kementerian Kesihatan (KKM) baru-baru ini mengumumkan 8,000 jawatan tetap untuk pengamal perubatan akan diwujudkan bermula 2022 hingga 2025 bagi menyelesaikan isu doktor kontrak.

Sementara itu, bekas presiden MMA Dr N.G. Baskaran berkata pengumuman tersebut juga sekali gus akan menyelesaikan masalah kekurangan pakar perubatan dalam negara dan menyifatkan tawaran lantikan itu (jawatan tetap) sebagai penghormatan kepada doktor kontrak yang menjadi petugas barisan hadapan melawan COVID-19.

“Malaysia kurang pakar dalam pelbagai bidang. Bila doktor-doktor ini mendapat lantikan tetap, ia satu daripada cara menaikkan taraf perubatan (perkhidmatan) mereka menjadi pakar seterusnya boleh beri perkhidmatan lebih baik kepada negara.

“Sebelum ini, doktor kontrak memang boleh sambung belajar, tapi kena belajar sendiri, ambil peperiksaan di luar dan (guna) belanja sendiri… Sekarang bila dah jadi tetap, ada peluang untuk menjadi pakar dalam pelbagai bidang (pengajian ditanggung oleh kerajaan),” katanya.

Pegawai perubatan kontrak UD43 Dr Mohamad Faisal Mohammed Nasim pula berkata pengumuman KKM tersebut senada seperti yang disuarakan mereka sewaktu hartal doktor kontrak tahun lepas.

“Memang kami minta untuk lantikan tetap dan jalan untuk dapat hadiah latihan kepakaran (Hadiah Latihan Persekutuan) (HLP). Sekarang apa yang kami minta semasa hartal, adalah apa yang kerajaan ingin beri… Sekurang-kurangnya kami di landasan yang tepat,” katanya.

Sehubungan itu, Mohamad Faisal menyeru rakan sejawat yang senasib dengannya untuk sabar menunggu dan terus berkhidmat kepada negara setelah semua yang dihadapi mereka kini mendapat perhatian KKM.- BERNAMA


Melaka perhalusi cadangan wajibkan saringan mingguan COVID-19 di sekolah berasrama – KM

BANDARAYA MELAKA 11 Dis – Cadangan mewajibkan saringan COVID-19 secara mingguan untuk guru dan kakitangan sokongan sekolah berasrama di negeri ini akan diperhalusi, kata Ketua Menteri Datuk Seri Sulaiman Md Ali.

Ia susulan cadangan Exco Kesihatan Dr Muhamad Akmal Saleh yang mahu mewajibkan semua guru, kakitangan dan pekerja swasta di sekolah berasrama penuh menjalani saringan RTK pada setiap minggu bagi mengurangkan risiko jangkitan ke atas pelajar di asrama.

Sulaiman berkata, pihaknya menyambut baik cadangan tersebut, namun akan dibincangkan lebih lanjut menerusi Majlis Mesyuarat Kerajaan Negeri (MMKN) pada masa terdekat ini.

“Pada dasarnya kita boleh pertimbangkan cadangan tersebut. Namun kena buat perbincangan dengan lebih lanjut dan kita kena dapatkan laporan secara terperinci.

“Pada masa yang sama kita kena lihat implikasi kos logistik untuk saringan itu. Jika Dr Akmal selaku Exco Kesihatan boleh uruskan, pihak Jabatan Pendidikan Negeri mengalu-alukan cadangan itu.

“Saya juga perlu melihat laporan keadaan semasa penularan COVID-19 kerana setakat ini kita hanya menerima rekod penularan di sebuah asrama di Selandar sahaja,” katanya.

Beliau berkata demikian pada sidang media selepas Majlis Sambutan Jubli Emas Hari Guru peringkat Negeri Melaka di Hotel La Crista, sini hari ini.

Dalam program itu, Sulaiman turut menyampaikan Anugerah Tokoh Guru Negeri Melaka kepada tiga penerima iaitu Datuk Md Rashid Hussin, Abdul Rani Embi dan Tan Cheng Kwang.

Manakala, seramai 25 guru telah menerima beberapa anugerah iaitu Anugerah Ikon, Anugerah Khas Pendidikan, Anugerah Guru Cemerlang dan Anugerah Guru Inovatif, selain 20 lagi menerima Anugerah Khas Pengarah JPN Melaka.

Untuk rekod, majlis sambutan Hari Guru peringkat negeri itu sepatutnya diadakan pada Mei lalu, namun ia terpaksa ditunda susulan pelaksanaan Perintah Kawalan Pergerakan (PKP) yang dikuat kuasakan semula.


Ismail Sabri adakan lawatan ke Kemboja, Thailand

PUTRAJAYA, 23 Feb – Perdana Menteri Datuk Seri Ismail Sabri Yaakob akan mengadakan lawatan rasmi sulung ke Kemboja dan Thailand dari 23 hingga 26 Feb, 2022.

Kementerian Luar (Wisma Putra) dalam satu kenyataan hari ini memaklumkan, lawatan itu atas undangan rakan sejawatannya dari Kemboja, Samdech Techo Hun Sen dan Perdana Menteri Thailand. Jeneral Prayuth Chan-o-cha.

Semasa lawatannya ke Kemboja pada 23 hingga 24 Feb, Ismail Sabri dijadual menghadap Raja Kemboja, Raja Norodom Sihamoni dan mengadakan pertemuan dengan Hun Sen.

“Kedua-dua pemimpin akan membincangkan inisiatif untuk mengukuhkan lagi hubungan Malaysia-Kemboja, termasuk kerjasama pasca COVID-19, kerjasama ASEAN, serta isu serantau dan antarabangsa yang mempunyai kepentingan bersama,” menurut kenyataan itu.

Ismail Sabri turut dijadual mengadakan pertemuan dengan Presiden Senat dan Presiden Dewan Rakyat Kemboja selain bertemu Keluarga Malaysia yang berada di Kemboja.

Semasa lawatan ke Thailand pada 24 hingga 26 Feb, Ismail Sabri bakal mengadakan pertemuan dengan Prayuth, sekali gus memberi peluang kepada kedua-dua pemimpin membincangkan hala tuju kerjasama pelbagai bidang antara Malaysia dan Thailand.

“Bidang-bidang utama meliputi kerjasama ekonomi, kerjasama pasca pandemik COVID19, pembukaan sempadan dan kesalinghubungan di kawasan sempadan darat antara kedua-dua negara,” menurut kenyataan itu.

“Ia juga dapat membuka peluang kepada Malaysia dan kedua-dua negara berkenaan untuk meneroka inisiatif bersama dalam usaha pemulihan pasca pandemik, serta dalam menangani cabaran serantau dan antarabangsa,” menurut Wisma Putra.

Perdana Menteri akan diiringi Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali, Timbalan Menteri Wilayah Persekutuan Datuk Seri Jalaluddin Alias, Pengerusi RISDA Datuk Seri Mohd Salim Mohd Sharif, serta pegawai-pegawai kanan kerajaan.


Siasatan kebakaran Wisma Jakel di peringkat akhir, tiada unsur jenayah ditemukan

PETALING JAYA, 18 Jan – Siasatan peringkat akhir kejadian kebakaran Wisma Jakel di Seksyen 7, Shah Alam dekat sini mendapati tiada sebarang unsur jenayah, kata Timbalan Pengarah Jabatan Bomba dan Penyelamat Malaysia (JBPM) Selangor Wan Md Razali Wan Ismail.

“Siasatan kebakaran Wisma Jakel kini sudah masuk peringkat akhir dan tiada unsur-unsur jenayah dikesan pada peringkat ini, kita yakin dapat siapkan siasatan dalam masa terdekat,” katanya kepada pemberita semasa Kempen Keselamatan Kebakaran Musim Perayaan Tahun Baharu Cina di sebuah pusat beli-belah di Damansara, di sini hari ini.

Media sebelum ini melaporkan gedung tekstil terkemuka itu terbakar dua kali pada 1 dan 3 Jan lepas membabitkan anggaran kerugian hampir RM100 juta.

Mengulas mengenai kempen berkenaan, beliau berkata pihaknya melakukan pemeriksaan mengejut di premis dan lokasi tumpuan awam bagi memastikan ia selamat daripada sebarang risiko kebakaran.

Dalam pada itu, Wan Md Razali turut menasihati orang ramai yang ingin pulang ke kampung sempena musim perayaan ini agar memastikan rumah ditinggalkan dalam keadaan selamat, kenderaan telah diselenggara, mendapat rehat yang cukup dan merancang perjalanan terlebih dahulu.


Polis sedang lengkapkan siasatan kes Amir

AYER KEROH 2 Feb – Polis sedang melengkapkan siasatan berhubung kematian kanak-kanak berusia tujuh tahun yang dipercayai didera ibu kandung dan bapa tirinya dalam kejadian di Taman Krubong Jaya, di sini, petang Jumaat lalu.

Ketua Jabatan Siasatan Jenayah negeri, Asisten Komisioner Mohd Sukri Kaman berkata, siasatan lanjut sedang dilakukan bagi melengkapkan kertas siasatan sebelum diserahkan kepada Timbalan Pendakwa Raya untuk tindakan lanjut.

Beliau berkata, pihaknya bagaimanapun tidak boleh mendedahkan sebarang hasil soal siasat terhadap kedua-dua suspek yang juga ibu dan bapa tiri mangsa berikutan ia akan mengganggu siasatan.

“Polis juga menunggu laporan kimia spesimen yang diambil pihak hospital semasa bedah siasat bagi mengetahui punca sebenar kematian kanak-kanak itu,” katanya ketika dihubungi di sini.

Sebelum ini, Melaka Hari Ini melaporkan, kanak-kanak itu didakwa lemas di dalam tong air di rumahnya dalam kejadian kira-kira 4 jam petang, namun siasatan awal polis mendapati terdapat kecederaan fizikal pada badan mangsa.

Berikutan itu, polis menahan ibu kandung dan bapa tiri mangsa berusia 32 dan 38 tahun dan direman tujuh hari bagi siasatan lanjut.

Mangsa sebelum ini dibesarkan keluarga angkatnya yang tinggal di Rawang, Selangor sejak arwah masih bayi namun ibu kandungnya mengambilnya semula pada Oktober tahun lalu.


Kanak-kanak 6 tahun dikhuatiri lemas di Pantai Puteri

Dalam kejadian kira-kira jam 3.30 petang itu, mangsa dipercayai terjun ke dalam air ketika sedang bermain di kawasan pantai bersama tiga rakannya sebelum hilang dari pandangan.

Jurucakap Jabatan Bomba dan Penyelamat Malaysia (JBPM) Negeri Melaka dalam satu kenyataan memaklumkan pihaknya menerima panggilan pada jam 3.43 petang sebelum menggerakkan 12 anggota dari Balai Bomba dan Penyelamat (BBP) Tangga Batu ke lokasi.


MAVA gantung jurulatih tampar pemain remaja perempuan

KUALA LUMPUR, 2 Januari – Seorang jurulatih yang didakwa menampar dua pemain remaja perempuan telah digantung daripada melibatkan diri dalam semua aktiviti bola tampar kebangsaan sehingga siasatan selesai.

Persatuan Bola Tampar Malaysia (MAVA) dalam kenyataan hari ini memaklumkan pihaknya juga telah mengambil langkah menubuhkan badan siasatan bagi menyiasat kejadian tersebut dengan serta-merta serta akan berhubung dengan pihak berkaitan bagi tujuan berkenaan.

“MAVA sama sekali tidak akan bertoleransi dengan sebarang penggunaan kekerasan ke atas mana-mana pihak serta bersedia untuk mengambil tindakan selanjutnya mengikut lunas undang-undang serta Perlembagaan MAVA,” menurut kenyataan itu.

Terdahulu, tular video memaparkan tindakan seorang jurulatih sebuah pasukan bola tampar menampar pemain remaja perempuan. Insiden itu dipercayai berlaku semasa Kejohanan Bola Tampar Remaja Bawah 14 Tahun di Kota Tinggi, Johor yang diadakan pada 14 hingga 16 Dis lepas.

Sementara itu, Menteri Pendidikan Fadhlina Sidek berkata kementerian itu tidak akan berkompromi dan akan bekerjasama dengan pihak berkuasa bagi menyiasat tindakan jurulatih itu.


Berang isteri tidak pulang, penganggur bakar kereta saudara

JOHOR BAHRU 11 Mac. – Polis menahan seorang penganggur dipercayai membakar sebuah kereta milik saudara lelakinya di Jalan Indah 4/1, Taman Bukit Indah, di sini, pagi semalam.

Ketua Polis Daerah Iskandar Puteri Asisten Komisioner Dzulkhairi Mukhtar berkata, suspek berumur 47 tahun itu ditahan di tepi Jalan Indah 5/5, kawasan perumahan sama, susulan laporan yang dibuat mangsa berumur 22 tahun itu.

“Berdasarkan laporannya, mangsa yang berada di dalam rumah ketika itu, memaklumkan dia terdengar penggera keretanya berbunyi pada kira-kira 6.30 pagi dan apabila melihat keluar rumah, didapati kereta Proton Saga miliknya terbakar di bahagian tayar kiri,” kata Dzulkhairi dalam kenyataan hari ini.

“Hasil siasatan, penganggur itu mengaku membakar kenderaan terbabit kerana tidak puas hati terhadap isterinya yang tidak pulang ke rumah sejak 1 Mac lalu kerana perselisihan faham,” katanya.


DUN Rim: Pastikan internet laju

RIM 21 Julai – Ahli Dewan Undangan Negeri (ADUN) Rim, Datuk Khaidhirah Abu Zahar akan memastikan penduduk Rim menikmati capaian internet setaraf dengan kawasan bandar.

Menurutnya, bagi memastikan perkara itu berjalan lancar pihaknya bekerjasama dengan syarikat penyedia perkhidmatan internet Telekom Malaysia (TM), khusus bagi mengurangkan gangguan dan mengelakkan daripada berlaku sebarang kerosakan.

“Kita sudah minta pihak TM memastikan akses capaian internet dalam DUN Rim ditambah baik dari semasa ke semasa dan tidak terputus.

“Pihak TM juga telah maklumkan bahawa kerja-kerja naik taraf kemudahan internet dalam DUN Rim telah memasuki fasa kedua ketika ini,” katanya.

Menurutnya, pada program sama TM turut melancarkan ‘Pasukan To Door’ bertujuan memastikan setiap isi rumah dilengkapi peralatan diperlukan, sekali gus memudahkan proses langganan internet.


Bazar Aidilfitri mega dimasuk dalam kalender pelancongan Melaka

BANDARAYA MELAKA 17 April – Penganjuran Bazar Aidilfitri mega seperti di Jalan Hang Tuah akan dicadang untuk dimasukkan ke dalam kalender pelancongan Negeri Melaka pada tahun hadapan.

Exco Pelancongan, Warisan, Seni dan Budaya negeri Datuk Abdul Razak Abdul Rahman berkata, cadangan itu akan dipertimbangkan memandangkan penganjuran bazar Aidilfitri di Melaka berupaya menarik kehadiran pelancong domestik.

Katanya, walaupun sepanjang Ramadan jumlah kehadiran pelancong menurun, namun kemeriahan dan kreativiti oleh pihak penganjur bazar berjaya menarik minat orang ramai untuk datang dan berbelanja persiapan raya di Melaka.

“Ini boleh dilihat apabila saya bertemu pengunjung di Bazar Jalan Hang Tuah, ramai di antaranya datang dari luar Melaka seperti dari Johor, Negeri Sembilan dan Kuala Lumpur yang mahu merasai kemeriahan musim perayaan di negeri ini.

“Jadi, saya percaya dengan penganjuran yang hebat seperti di Jalan Hang Tuah ini, ia berupaya menarik kehadiran pelancong domestik walaupun sepanjang Ramadan jumlah kehadiran pelancong menurun.

“Insya-Allah, saya sebagai Exco bertanggungjawab akan berbincang bersama agensi untuk memasukkan penganjuran bazar seperti ini di dalam kalender pelancongan Negeri Melaka,” katanya.

Beliau berkata demikian pada sidang media selepas mengiringi Ketua Menteri Datuk Seri Ab Rauf Yusoh merasmikan Melaka Grand Ramadan Bazar @Jalan Hang Tuah (MELGRAB), di sini, malam tadi.

Katanya, perkara itu dapat dilihat menerusi inisiatif kutipan tabung sumbangan bagi membantu tiga madrasah di negeri ini yang mana pengunjung bukan sahaja boleh berbelanja, bahkan turut membuat amal jariah sepanjang bulan mulia ini.

“Insya-Allah, Kerajaan Negeri akan terus memberikan sokongan kepada penganjuran yang amat baik seperti ini dan diharap penganjur-penganjur lain juga dapat mencontohi inisiatif seperti ini,” tambahnya.

Sementara itu, penganjur MELGRAB 2023 Muhammad Fikri Mohd Ali memaklumkan, setakat 16 April, jumlah kehadiran pengunjung di bazar berkenaan telah mencapai sasaran 1.5 juta.

Katanya, data itu dapat dinilai menerusi agihan kupon cabutan bertuah kepada pengunjung yang berbelanja RM30 di bazar berkenaan yang mana nilai jualannya kini telah mencecah RM3 juta.

“Terima kasih kepada Kerajaan Negeri, Majlis Bandaraya Melaka Bersejarah (MBMB), penaja dan mereka yang terlibat secara langsung atau tidak langsung kerana turut sama membantu kami mencapai sasaran ini,” katanya.


Tablet PerantiSiswa diberi terus, tak perlu pulang balik – PM

SHAH ALAM, 3 Sept – Kerajaan hari ini memutuskan mahasiswa yang menerima PerantiSiswa Keluarga Malaysia tidak perlu memulangkan peranti itu apabila tamat pengajian nanti.

Mengumumkan perkara itu Perdana Menteri Datuk Seri Ismail Sabri Yaakob berkata kerajaan sebelum ini telah menetapkan inisiatif PerantiSiswa itu diberikan secara Konsep Guna Pakai (KGP), yang menyaksikan mahasiswa perlu memulangkannya selepas tamat pengajian.

Beliau berkata keputusan itu dibuat susulan maklum balas pertemuan antara Menteri Komunikasi dan Multimedia Tan Sri Annuar Musa dan Majlis Perwakilan Pelajar (MPP) pada 15 Ogos lepas.

“Namun atas maklum balas yang memberangsangkan semasa sesi pertemuan antara Menteri Komunikasi dan Multimedia bersama wakil MPP pada 15 Ogos lepas, terdapat cadangan supaya PerantiSiswa ini diberikan secara terus kepada mahasiswa yang mendapat keputusan cemerlang.

“Sukacita saya mengumumkan, bahawa kerajaan bersetuju untuk memberikan terus tablet berjenama ini kepada penerima PerantiSiswa. Jadi tidak perlu pinjam, tidak perlu pulang balik. Kerajaan beri terus kepada penerima,” katanya ketika berucap merasmikan Majlis Pelancaran Inisiatif PerantiSiswa Keluarga Malaysia di Dewan Agung Tuanku Canselor (DATC) UiTM Shah Alam di sini hari ini.

Sebelum ini Annuar dilaporkan berkata permohonan untuk inisiatif Perantisiswa yang dibuka secara dalam talian sejak 15 April hingga 15 Mei lepas bagi fasa pertama telah menerima kira-kira 100,000 permohonan.

Pakej PerantiSiswa Keluarga Malaysia adalah inisiatif kerajaan dengan kerjasama syarikat telekomunikasi terpilih untuk membekalkan sebuah peranti tablet kepada setiap pelajar B40 di IPT.

Tablet jenama Samsung dipilih sebagai pemenang tender bagi program berkenaan untuk membekalkan peranti itu mengikut lima zon iaitu Zon Sabah dan Sarawak, Zon Utara, Zon Tengah, Zon Timur dan Zon Selatan.

Sementara itu Perdana Menteri berkata kerajaan juga bersetuju untuk memanjangkan tempoh pendaftaran Pakej Remaja Keluarga Malaysia, bertujuan memastikan lebih ramai golongan pelajar dan remaja memperoleh akses Internet untuk pembelajaran dalam talian dari rumah, tanpa kekangan data.

“Pakej prabayar mampu milik khusus untuk golongan remaja dan pelajar termasuk pelajar pascasiswazah ini, telah diperkenalkan bermula bulan Oktober 2021, dan asalnya dijadual akan tamat pada bulan Oktober tahun ini.

“Keputusan pemanjangan tempoh ini diharapkan memberi peluang kepada lebih ramai remaja dan pelajar untuk melanggan Pakej Remaja Keluarga Malaysia yang ditawarkan oleh penyedia perkhidmatan mudah alih,” katanya.

Dalam majlis sama, Ismail Sabri berkata kerajaan akan memperluaskan penganjuran Program Jualan Keluarga Malaysia ke kampus-kampus pengajian tinggi bagi memastikan kebajikan mahasiswa terpelihara.

“Diharapkan juga dengan inisiatif-inisiatif daripada pihak kerajaan ini, kita sebagai Keluarga Malaysia akan terus teguh bersama serta mengetepikan perbezaan dan meraikan kebersamaan sebagai sebuah keluarga besar Malaysia,” katanya. – BERNAMA


Kerajaan lancar Strategi Keselamatan Siber Malaysia RM1.8 bilion

KUALA LUMPUR 12 Okt. – Kerajaan melancarkan Strategi Keselamatan Siber Malaysia (MCSS) 2020-2024 dengan peruntukan RM1.8 bilion bagi meningkatkan kesiapsiagaan keselamatan siber negara.

Perdana Menteri Tan Sri Muhyiddin Yassin berkata Kementerian Komunikasi dan Multimedia (KKMM) dan Agensi Keselamatan Siber Negara (NACSA) diberi tanggungjawab menggubal, melaksana, memantau dan menyelaras pelan tindakan jangka sederhana itu.

Perdana Menteri berkata strategi itu dirangka bersandarkan lima tonggak utama yang merangkumi 12 strategi, 35 pelan tindakan dan 113 program sebagai teras mekanisme keselamatan siber dalam berdepan apa jua bentuk serangan siber.

“Tonggak pertama, mempertingkatkan pengurusan tadbir urus dan keselamatan siber negara dengan menambah baik infrastruktur teknologi maklumat dan komunikasi (ICT) kritikal negara selain meningkat keupayaan menangani isu keselamatan siber secara efektif.

“Dalam hal ini, Jawatankuasa Keselamatan Siber Negara ditubuhkan dan saya melantik Menteri Kanan (Kluster Keselamatan) Datuk Seri Ismail Sabri Yaakob sebagai pengerusi menerajui jawatankuasa ini, ” katanya dalam ucapan perasmian MCSS 2020-2024 di Pusat Konvensyen Kuala Lumpur (KLCC), hari ini.


Penyerang JDT Syafiq Ahmad cedera, anak antara tiga maut dalam kemalangan

NIBONG TEBAL, 6 Dis – Bayi lelaki pemain pasukan Johor Darul Ta’zim (JDT) Muhammad Syafid Ahmad yang baru berusia 22 hari antara tiga yang maut dalam kemalangan awal pagi ini yang turut menyaksikan penyerang JDT itu berserta dua lagi ahli keluarganya cedera.

Dua lagi yang maut dalam nahas kira-kira 5.30 pagi di Km163 Lebuhraya Utara-Selatan di Sungai Bakap itu ialah ibu mentuanya Zainab Wahab, 45, serta pembantu rumah warga Indonesia, Titik Sukamti, 30-an.

Menurut jurucakap Pusat Gerakan Operasi Jabatan Bomba dan Penyelamat Malaysia (JBPM) Pulau Pinang, Muhammad Syafiq, 25, serta seorang lagi anak perempuannya, dikenal pasti sebagai Aaira Nur Saffiya, 2, cedera ringan, namun isterinya Nur Amalina Nur Ain, 25, cedera parah.

“Setiba di lokasi, didapati sebuah kereta pelbagai guna jenis Toyota Vellfire dalam keadaan remuk teruk selepas dipercayai terbabas sendiri dan melanggar pembahagi jalan. Terdapat enam mangsa dengan tiga daripada mereka tersepit di dalam kenderaan itu,” katanya ketika dihubungi.


JAKIM tidak boleh keluar kenyataan keputusan Jawatankuasa Muzakarah MKI

SHAH ALAM, 9 April – Sultan Selangor Sultan Sharafuddin Idris Shah bertitah bahawa Jabatan Kemajuan Islam Malaysia (JAKIM) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI).

Baginda yang juga Pengerusi MKI dalam kenyataan hari ini bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja.

“Sehubungan itu, Menteri di Jabatan Perdana Menteri (Hal Ehwal Agama) dan timbalannya tidak boleh mengeluarkan apa-apa kenyataan yang diputuskan oleh Jawatankuasa Muzakarah.

“Untuk makluman, Menteri di Jabatan Perdana Menteri (Hal Ehwal Agama) dan timbalannya bukan ahli MKI mahupun ahli Jawatankuasa Muzakarah. Justeru mereka tidak boleh mencampuri apa-apa keputusan Jawatankuasa Muzakarah dan MKI,” titah baginda.

“Setelah mendapat perkenan daripada Majlis Raja-Raja, pelaksanaan keputusan muzakarah diserahkan kepada pertimbangan dan keputusan pihak berkuasa Agama Islam setiap negeri,” titah baginda.

Berhubung isu Tarekat Naqsyabandiah al-Aliyyah Syeikh Nazim al-Haqgani, Sultan Sharafuddin bertitah keputusan muzakarah telah mendapat perkenan sembah maklum Majlis Raja-Raja pada 4 Jan 2021.

“Butiran penuh kepada keputusan muzakarah ini boleh dirujuk menerusi kenyataan yang dikeluarkan oleh Pengerusi Jawatankuasa Muzakarah pada semalam (8 April). – BERNAMA


Sambutan maal hijrah disambut sederhana, penuh kesyukuran

KUALA LUMPUR 10 Ogos – Selama dua tahun berturut-turut, Maal Hijrah 2021/1443 disambut dalam suasana cukup sederhana namun penuh kesyukuran meskipun negara masih lagi berperang dengan pandemik COVID-19.

Bertemakan ‘Manhaj Rabbani, Ummah Berkualiti,’ sambutan tahun baharu Hijrah mempunyai pengertian yang amat besar bagi umat Islam dalam mengimbas peristiwa bersejarah penghijrahan Nabi Muhammad SAW dan kaum muslimin dari kota Makkah ke kota Madinah.

Di PUTRAJAYA, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengajak seluruh rakyat Malaysia melakukan hijrah dalam mendepani pandemik COVID-19 dan bangkit bersama-sama untuk mengukuhkan perpaduan, menjaga kesihatan dan mematuhi prosedur operasi standard (SOP) yang ditetapkan demi negara tercinta.

Dalam titah baginda secara hidbrid sempena sambutan Maal Hijrah peringkat Kebangsaan semalam, Seri Paduka mengajak seluruh rakyat Malaysia bekerjasama dengan mematuhi Pelan Pemulihan Negara (PPN) yang merupakan strategi peralihan keluar secara berfasa daripada kemelut pandemik itu.

Di Masjid Tuanku Mizan Zainal Abidin, Perdana Menteri Tan Sri Muhyiddin Yassin pula berharap kedatangan tahun baharu Islam mengurniakan umat Islam dengan keimanan dan kesabaran untuk meneruskan ikhtiar melawan COVID-19 menerusi PPN yang sedang giat dilaksanakan kerajaan.

Muhyiddin juga berharap sambutan Maal Hijrah dapat terus dihayati dan disemarakkan oleh umat Islam di negara ini walaupun semua masih berjuang untuk menamatkan pandemik itu.

Hari ini turut menyaksikan bekas Imam Besar Masjid Negara Tan Sri Syaikh Ismail Muhammad diumumkan sebagai Tokoh Maal Hijrah Peringkat Kebangsaan manakala Setiausaha Agung Rabitah Al-‘Alam Al-Islamiy Makkah Al-Mukarramah, yang juga Penasihat Majlis Diraja Arab Saudi, As-Syeikh Dr Muhammad Abdulkarim Al-Issa pula diumumkan sebagai Tokoh Maal Hijrah Antarabangsa.

Di NEGERI SEMBILAN, Menteri Besar Datuk Seri Aminuddin Harun berkata sambutan Maal Hijrah tahun ini diharap dapat memberikan motivasi kepada rakyat untuk sentiasa berjiwa besar dalam mendepani apa jua cabaran selain mempunyai keyakinan dan emosi yang kukuh ketika berdepan pandemik COVID-19.

“Saya menyeru kepada semua supaya sama-sama memupuk semangat ukhwah dan penyatuan, sebarkan kebaikan dan bersama membangunkan Negeri Sembilan yang berdaya maju, diberkati dan harmoni dan mendoakan agar keadaan kembali normal seperti sedia kala,” katanya ketika berucap pada Majlis Sambutan Maal Hijrah dan Pelancaran Hijrah Merdeka Online secara dalam talian, hari ini.

Di SELANGOR, Menteri Besar Datuk Seri Amirudin Shari dalam satu kenyataan menyeru umat Islam agar mempersiapkan diri untuk berdepan dengan cabaran zaman dan berharap semua masyarakat sedia berubah ke arah yang terbaik tahun baru ini.

Di PULAU PINANG, bekas Hakim Mahkamah Rayuan Syariah di Jabatan Kehakiman Syariah Malaysia Datuk Seri Dr Md Yusup Che Teh, 70, yang juga pernah berkhidmat sebagai Ketua Hakim Syarie Jabatan Kehakiman Pulau Pinang, dipilih sebagai Tokoh Maal Hijrah negeri itu.

Pada Majlis Sambutan Maal Hijrah peringkat negeri yang dirasmikan oleh Yang Dipertua Negeri Pulau Pinang Tun Ahmad Fuzi Abdul Razak secara maya malam tadi, bekas Pengetua Sekolah Menengah Kebangsaan Agama Al-Irshad, Abdul Halim Abdul Hamid, 66, pula dipilih sebagai penerima Anugerah Khas Ulamak.

Di KELANTAN, Menteri Besar Datuk Ahmad Yakob berkata cabaran pandemik COVID-19 perlu diambil iktibar oleh umat Islam untuk memperkukuh hubungan silaturahim dan saling membantu sesama manusia.

“Peristiwa hijrah juga mengajar kita supaya bersabar dalam apa jua cabaran di samping sentiasa berusaha untuk berikhtiar dan bertawakal kepada Allah SWT,” katanya dalam perutusan sempena sambutan Maal Hijrah 2021/1443 hari ini.

Di PERAK, Menteri Besar Datuk Saarani Mohamad menghadiri Majlis Ambang Maal Hijrah peringkat negeri yang dianjurkan di Masjid Sultan Azlan Shah (MSAS) Ipoh malam ini dan turut hadir barisan Exco Kerajaan Negeri, Pengarah Jabatan Agama Islam Perak Datuk Mohd Yusop Husin, Datuk Bandar Ipoh Datuk Rumaizi Baharin dan Ketua Polis Perak Datuk Mior Faridalathrash Wahid serta kira-kira 200 jemaah dengan mematuhi SOP ditetapkan bagi mengelakkan penularan wabak COVID-19.

Di SARAWAK, Ketua Menteri Datuk Patinggi Abang Johari semasa menyampaikan amanatnya di Masjid Jamek Negeri di Petra Jaya malam tadi meminta umat Islam di negeri itu agar tidak menjadi masyarakat yang hanya melihat sahaja pembangunan di Sarawak sebaliknya bersama-sama mengambil peluang untuk meningkatkan ekonomi mereka.

Beliau berkata untuk menjadi negeri maju dengan rakyatnya berpendapatan tinggi, umat Islam perlu berganding bersama rakyat lain di Sarawak bagi memanfaatkan peluang yang wujud hasil inisiatif kerajaan membuka ruang baharu yang dapat meningkatkan lagi ekonomi negeri ini.

Di TERENGGANU, sambutan yang disiarkan secara dalam talian memilih bekas Mufti Negeri Terengganu Datuk Syeikh Abdul Halim Abd Kadir, 86, sebagai Tokoh Maal Hijrah tahun ini manakala Tokoh Imam Cemerlang dianugerahkan kepada Abd Wahab Muhammad, 77, dari Masjid Kampung Rawai, Marang dan Mohamad Puteh, 67, dari Masjid Kampung Pecah Rotan, Kuala Nerus pula diangkat sebagai Tokoh Bilal Cemerlang.

Terdahulu, Menteri Besar Datuk Seri Dr Ahmad Samsuri Mokhtar dalam ucapannya berkata ummah berkualiti yang mempunyai keseimbangan dari segi jasmani, emosi, rohani dan intelektual berupaya mendepani apa jua rintangan tanpa berkeluh-kesah kerana yakin dengan qada’ dan qadar Allah.


Noraini pula letak jawatan Menteri Pengajian Tinggi

PUTRAJAYA 6 Ogos – Ahli Parlimen Parit Sulong, Datuk Seri Dr Noraini Ahmad yang juga Ketua Wanita UMNO hari ini mengumumkan peletakan jawatan sebagai Menteri Pengajian Tinggi berkuat kuasa serta merta.

Sebelum ini, Ahli Parlimen Lenggong, Datuk Seri Dr. Shamsul Anuar Nasarah juga mengumumkan peletakan jawatan sebagai Menteri Tenaga dan Sumber Asli.

Pertamanya, saya ingin menzahirkan ucapan terima kasih kepada YAB Perdana Menteri kerana telah memberi peluang kepada saya untuk berkhidmat sebagai Menteri Pengajian Tinggi di dalam Kerajaan Persekutuan.

Namun, berdasarkan keputusan Majlis Kerja Tertinggi UMNO pada 3 Ogos 2021, saya sebagai Ketua Wanita UMNO, akur dengan keputusan parti dan meletak jawatan sebagai Menteri Pengajian Tinggi, Ahli Jemaah Menteri Kerajaan Persekutuan berkuatkuasa serta-merta.

Saya percaya, kita telah berusaha melakukan yang terbaik dalam menguruskan negara mendepani pandemik Covid-19 yang telah menjejaskan kehidupan manusia di seluruh dunia.

Saya ucapkan terima kasih kepada semua pihak terutama warga Kementerian Pengajian Tinggi dan semua pemegang taruh berkaitan Kementerian yang banyak membantu saya melaksanakan tugas. Semoga Allah merahmati negara kita dan melindungi kita semua.


Segerakan pelaksanaan undang-undang anti lompat parti

KUALA LUMPUR, 23 Mac – Beberapa Ahli Dewan Negara hari ini menggesa kerajaan untuk menyegerakan pelaksanaan Rang Undang-undang Anti Lompat Parti, bagi menjamin kestabilan politik negara.

Senator Lim Hui Ying berkata kerajaan harus melaksanakan rang undang-undang itu, seperti yang dipersetujui dalam Memorandum Persefahaman (MoU) dengan Pakatan Harapan (PH) pada September tahun lepas, yang masih belum tercapai.

“MoU yang dimeterai perlu dihormati dan dilaksanakan mengikut garis tempoh yang dipersetujui bersama. Walaupun sebahagian MoU itu telah dipenuhi, namun masih terdapat beberapa perkara yang harus dilaksanakan segera, sebelum Mesyuarat Pertama Penggal Kelima (Parlimen) ini tamat.

“Seperti yang saya ucapkan pada sesi perbahasan yang lepas, MoU ini bukanlah blank cheque kepada kerajaan hari ini untuk berbuat sesuka hati, tetapi saya ingin mengingatkan kerajaan untuk segera melaksanakan agenda reformasi yang termaktub dalam MoU itu,” katanya semasa membahaskan Usul Menjunjung Kasih Titah Diraja pada persidang Dewan Negara di sini hari ini.

“Ini pendirian saya tentang anti lompat (parti) ini sangat penting. Memang kita (ahli politik) rasa syok lompat parti membawa ‘kerusi’, tetapi yang memilih kita di lapangan (rakyat). Ini menunggu masa sahaja,” katanya.

Menurut Razali beliau juga pernah menyuarakan status pelaksanaan rang undang-undang itu semasa pemerintahan Pakatan Harapan (PH) sebagai kerajaan sebelum ini, namun tidak mendapat sebarang jawapan.

“Selama 22 bulan (PH) memerintah ketika itu, dan saya pernah tanya bila hendak selesaikan undang-undang ini…habis 22 bulan tiada pun cadangan akta anti lompat…masuk Perikatan Nasional (PN) (pimpinan) Tan Sri Muhyiddin Yassin, saya jumpa juga, dia kata keadaan sekarang kita berhadapan dengan COVID-19.

“Masalah yang berat kena lawan COVID-19 dahulu, tetapi tak sempat habis COVID-19, dia (Muhyiddin) tumbang. Kemudian naik perdana menteri seterusnya Datuk Seri Ismail Sabri Yaakob dan inilah masa paling sesuai sekali untuk kita membentang, membahas dan menyokong undang-undang anti lompat diadakan di negara kita sebelum PRU15,” tegasnya.

Sementara itu, Senator Khairil Nizam Khirudin berpandangan, kerjasama dwipartisan antara kerajaan dan pembangkang harus dilanjutkan sehingga tahun hadapan, bagi meneruskan kestabilan politik serta memastikan Parlimen tidak dibubarkan sehingga mencapai tempoh ‘matang’.

“Kita ada demokrasi bermusyawarah, jadi kerjasama dwipartisan kerajaan dan pembangkang mesti diteruskan dan dilanjutkan, agar negara kita berada dalam landasan pemulihan yang tepat,” katanya.


Butik N5S Najjah: Syurga busana muslimah ‘plus size’

Ia selepas Butik N5S Najjah di Klebang dibuka dengan memperkenalkan konsep busana muslimah dengan sentuhan elegan dan kontemporari untuk kaum hawa bersaiz ‘plus size’.

Pengasasnya, Nurul Hedayah Ismail, 37 berkata, dilema yang sering dihadapi individu bertubuh besar untuk berfesyen menjadi idea untuknya memperkenalkan konsep itu demi menunjukkan bahawa fesyen kini tidak lagi terhad kepada individu tertentu sahaja.

“Kadangkala kita lihat ada fesyen mengenakan rona warna cerah bersesuaian dengan wanita bersaiz kecil dan tidak sesuai kepada golongan ‘plus size, jadi butik kami cuba mengatasi masalah itu agar semua orang boleh berfesyen.

“Kadangkala wanita ‘plus size’ ini sukar untuk mendapatkan pakaian yang mereka mahukan kerana kebanyakkan yang ada di pasaran kurang membuka saiz dari XL dan ke atas, jadi itu tak ikut citarasa mereka untuk berfesyen.

“Apa yang Butik N5S Najjah tawarkan adalah ini merupakan salah satu jalan wanita yang dilema di luar sana untuk kekal berfesyen agar yakin untuk berdepan masyarakat dan ini termasuk kepada golongan ibu untuk memastikan pakaian yang mereka kenakan kekal segar dan mengikut peredaran masa,” katanya kepada Melaka Hari Ini.

Bercerita tentang tercetusnya perniagaan itu, Nurul Hedayah berkata, segalanya bermula apabila perniagaan makanan dan minuman yang diusahakannya terkesan ketika pandemik COVID-19 melanda.

Bertitik tolak daripada itu, ujarnya, dia bersama empat lagi adik-beradiknya mengambil peluang untuk meneroka bidang baharu meskipun terpaksa bermula dari bawah.

“Kesepakatan dan dorongan keluarga membuatkan perniagaannya semakin maju, dulu butik ini hanya berbumbungkan kanvas saja, namun keluarga juga yang komited bersama sehingga terbinanya bangunan baharu di butik ini.

“Kami semua bukan bekerja berlatarbelakangkan bidang fesyen, kelima-lima adik beradik ini hanya berniaga kedai makan dan perniagaan kantin sekolah jadi kami hanya mencuba-cuba dalam bidang ini dan akhirnya membuahkan hasil dari kesepakatan yang ada.

“Sejak Perintah Kawalan Pergerakan (PKP) perniagaan yang kami jalankan semua terjejas, kantin sekolah ditutup malah saya yang bekerja dalam bidang logistik perkapalan di Sungai Udang turut terjejas.

“Syukur Alhamdulillah, kesepakatan hasil perbincangan adik beradik maka tertubuhnya perniagaan ini yang dilihat semakin berkembang, sungguh besar cabarannya kerana kami perlu patuhi permintaan pelanggan malah kalau nak belajar mengenal kain itu saya terpaksa ambil masa tiga bulan,” katanya.

Tambah Nurul Hedayah, untuk menaikkan nama butik itu, pelbagai pendekatan promosi digunakan, termasuk jualan menerusi platform dalam talian seperti Facebook, Instagram dan TikTok.

Bagi mengetahui lebih lanjut tentang koleksi yang terdapat di butik berkenaan, orang ramai boleh melayari platform media sosial ‘N5S Najjah’ di Facebook, Instagram dan TikTok.


Harga petrol, diesel kekal hingga 5 Julai

MOF dalam satu kenyataan hari ini berkata RON97 kekal pada harga RM3.37 seliter, RON95 pada RM2.05 seliter dan diesel pada RM2.15 seliter.

“Bagi melindungi pengguna daripada kesan kenaikan harga minyak di pasaran global, kerajaan akan mengekalkan harga runcit petrol RON95 pada paras RM2.05 seliter dan diesel RM2.15 seliter, sungguhpun harga pasaran bagi kedua-dua produk telah melebihi paras harga siling yang telah ditetapkan,” katanya.

Kementerian itu memaklumkan kerajaan juga akan terus memantau trend harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – BERNAMA


Polis cari Ganesparan berkait video tular vaksin

KUALA LUMPUR 27 Jun – Polis Diraja Malaysia (PDRM) sedang mengesan seorang lelaki warga tempatan yang dipercayai mengeluarkan kenyataan berbaur hasutan, perkauman serta jelik terhadap Institusi Diraja dan kerajaan, yang tular di media sosial, kelmarin.

Pengarah Jabatan Siasatan Jenayah (JSJ) Ibu pejabat Polis Bukit Aman Datuk Seri Abd Jalil Hassan berkata, kenyataan itu dilihat mampu menyebabkan kegentaran awam serta menggugat keamanan negara, dan seorang lelaki yang dipercayai kini berada di Jerman, N.Ganesparan, 39, sedang dicari bagi membantu siasatan.

Beliau berkata Unit Siasatan Jenayah Terkelas Bukit Aman Bahagian Pendakwaan/Undang-undang (D5), JSJ mengendalikan siasatan, selepas satu rakaman video bertajuk ‘Racist in Vacine Malaysia’ dimuat naik di laman Facebook Ganesparan Nadaraja.

“Di dalam video itu seorang suspek mendakwa vaksin berkualiti rendah dan tidak berkesan dari China jenama ‘Sinovac’ diberikan kepada golongan bukan muslim manakala muslim diberikan vaksin berkualiti tinggi jenama ‘Pfizer’,” katanya dalam kenyataan malam tadi.

Katanya klip video berdurasi lapan minit 54 saat itu telah menerima 550 respon, 247 komen, 395 perkongsian serta kira-kira 10,000 tontonan, selain turut dikesan ditularkan melalui aplikasi WhatsApp.

“Kes disiasat di bawah Seksyen 4 (1) Akta Hasutan 1948, Seksyen 505(b) Kanun Keseksaan iaitu kenyataan yang mungkin menyebabkan kegentaran awam dan Seksyen 233 Akta Komunikasi dan Multimedia 1998,” katanya.

Menurutnya sejak 2018 hingga kini, polis turut membuka 18 kertas siasatan terhadap lelaki itu di bawah Akta Hasutan 1948 sama dan kesalahan-kesalahan di bawah Kanun Keseksaan termasuk Seksyen 298A, Seksyen 500, Seksyen 504 serta Seksyen 505(b).

“Semakan dengan Jabatan Imigresen mendapati pergerakan keluar terakhirnya ialah pada 2 November 2017 melalui Lapangan Terbang Antarabangsa Kuala Lumpur dan status pasportnya telah dibatalkan pada 25 November tahun lalu.

Abd Jalil seterusnya menasihatkan orang ramai agar sentiasa peka dan cakna dengan inisiatif vaksinasi yang sedang dilaksanakan kerajaan serta tidak mudah terpengaruh dengan berita-berita yang tidak dipastikan kesahihan sumbernya.


Jelajah AKM Perlis tarik 14,000 pengunjung, rekod jualan lebih RM2.34 juta

KANGAR, 27 Mac – Program Jelajah Aspirasi Keluarga Malaysia (AKM) Perlis berjaya menarik kehadiran lebih 14,000 pengunjung sepanjang tiga hari program itu berlangsung sejak Jumaat lepas, melepasi sasaran 10,000 yang ditetapkan sebelum ini.

Sekretariat Program Jelajah AKM dalam kenyataan turut menyebut setakat 2 petang hari ini, sebanyak RM2.34 juta jualan berjaya direkodkan melibatkan 114 gerai jualan usahawan industri kecil dan sederhana (IKS) serta program padanan perniagaan dalam siri jelajah kali ini.

“Karnival Kerjaya Jamin Kerja Keluarga Malaysia telah menawarkan 4,856 pelbagai kekosongan jawatan daripada 27 majikan dan 615 peserta dipanggil menghadiri temu duga dengan 591 orang berjaya ke tapisan akhir jawatan yang dipohon setakat ini,” menurut kenyataan tersebut.

Pelbagai perkhidmatan secara langsung telah ditawarkan sepanjang program itu berlangsung melibatkan 27 reruai kaunter perkhidmatan kementerian, agensi dan kerajaan negeri antaranya penerangan servis kerajaan, pemeriksaan serta saringan kesihatan dan kaunseling kewangan.

Selain itu, sekretariat berkenaan memaklumkan Jualan Keluarga Malaysia turut diadakan dengan tawaran potongan harga sehingga 31 peratus bagi barangan keperluan harian selain penganjuran beberapa program antaranya Program Forum Ihya Ramadan, pertandingan e-sukan dan Kayuhan Fun Ride Jelajah AKM.

“Penganjuran jelajah kali ini merupakan komitmen kerajaan menyumbang kepada rakyat melalui penganjuran program yang berfokuskan kepada perkhidmatan secara langsung, sekali gus menyatupadukan Keluarga Malaysia ke arah kesejahteraan ekonomi, seterusnya memulihkan negara dalam situasi mencabar,” menurut kenyataan itu.

Sekretariat itu menyebut siri jelajah berkenaan akan diteruskan ke seluruh negara dengan segmen perkhidmatan sama bagi memenuhi keperluan rakyat dan membantu penghayatan terhadap pengertian AKM yang menitikberatkan nilai keterangkuman, kebersamaan dan kesyukuran.

Jelajah AKM yang diilhamkan Perdana Menteri Datuk Seri Ismail Sabri Yaakob adalah kesinambungan daripada kejayaan penganjuran program 100 Hari AKM di Pusat Konvensyen Kuala Lumpur (KLCC) pada 9 hingga 12 Dis 2021.

Siri jelajah pertama telah diadakan di Johor pada 3 hingga 5 Mac lepas, manakala siri jelajah kedua diadakan di Perlis dan berlangsung selama tiga hari bermula 25 hingga 27 Mac di Kompleks Sukan Tuanku Syed Putra.- BERNAMA


Jambatan Dengkil dibuka kepada awam akhir Januari depan – Amirudin

DENGKIL, 28 Dis – Jambatan Dengkil di Sungai Langat di sini yang runtuh pada 17 Dis lepas dijangka siap dibaiki sepenuhnya dan dibuka untuk laluan kenderaan pada akhir Januari depan, kata Menteri Besar Selangor Datuk Seri Amirudin Shari.

“Pihak Jurutera Daerah menjangkakan tarikh paling awal adalah pada 20 Jan depan, kita akan lengkapkan dan (jambatan) dibuka semula dua atau tiga hari kemudian selepas mendapat taraf selamat,” katanya kepada pemberita selepas meninjau lokasi jambatan itu hari ini.

Sementara itu, Amirudin berkata kerajaan negeri akan memperluaskan bantuan banjir kepada mereka yang terjejas akibat bencana itu yang turut meliputi pertanian, perniagaan dan persekolahan.

“(Bantuan) akan diumum dari semasa ke semasa sebab sekarang ni kita nak selesaikan mangsa banjir di rumah dan yang telah meninggal dunia.

“Lepas ni baru kita tengok tanah pertanian, sekolah dan perniagaan. Saya tahu petani pun banyak berdepan dengan masalah kebun dan ladang mereka yang terkesan, kedai dan perkilangan juga ada yang terkesan.

“Memang kita nak bantu semua tapi kita lihat pada kemampuan dan keupayaan kita. Buat masa ini, kita tumpu pembersihan dan mengagihkan bantuan sokongan asas,” katanya.

Mengenai bantuan wang ihsan bencana, beliau berkata kerajaan negeri menganggarkan lebih 30,000 keluarga yang terlibat dengan banjir akan mendapat bantuan itu.

“Saya mula nak agih esok yang ada di PPS, yang dah balik kita akan cuba panggil dan dalam masa yang sama kita akan kenal pasti pula yang tidak berpindah ke PPS.

“Di Sepang sahaja kita ada 9,000 keluarga yang tidak berpindah, jadi setakat ini ada 18,000 keluarga. Angkanya saya rasa mencecah lebih 30,000 keluarga kerana di daerah lain, kita tak sempat nak kenal pasti mangsa yang terlibat,” katanya.

Pada 21 Dis lepas, Amirudin mengumumkan bantuan wang ihsan bencana kepada semua penduduk yang terkesan akibat banjir di negeri itu meliputi bantuan RM10,000 kepada keluarga mangsa yang meninggal dunia akibat banjir serta bantuan RM1,000 setiap keluarga yang terkesan bencana banjir.

Antara bantuan lain yang turut diumum adalah bantuan kesihatan, pengecualian bil air selama sebulan, penangguhan pinjaman kepada usahawan Hijrah Selangor serta pungutan sisa pepejal.- BERNAMA


COVID: 8,290 kes baharu direkodkan hari ini

KUALA LUMPUR 28 Mei – Jumlah kes baharu COVID-19 di negara ini mencatat rekod baru melebihi angka 8,000 kes apabila merekodkan 8,290 kes hari ini.

Ketua Pengarah Kesihatan Tan Sri Dr Noor Hisham Abdullah menerusi hantaran di laman Twitternya hari ini memaklumkan ia meningkat sebanyak 433 kes berbanding 7,857 semalam, menjadikan kumulatif kes dikesan di negara ini sebanyak 549,514 kes.

Menerusi infografik dikongsikan di Twitternya, beliau memaklumkan Selangor kekal sebagai negeri dengan kes harian tertinggi iaitu 2,052 kes diikuti Kelantan (851), Kuala Lumpur (830), Johor (762), Sarawak (698), Kedah (544), Negeri Sembilan (520), Pulau Pinang (421) dan
Perak (405).

Selain itu Melaka mencatatkan 380 kes, Sabah (302), Pahang (254), Terengganu (207), Putrajaya (44), Perlis (8) dan enam kes di Labuan.

Pada 14 Mei lalu, Dr Noor Hisham menerusi lampiran graf pemodelan dan ramalan COVID-19, Kementerian Kesihatan Malaysia (KKM) menjangkakan lebih 8,000 kes sehari menjelang bulan depan sekiranya prosedur operasi standard (SOP) tidak dipatuhi.


Dakwa PAS tiada ‘nafsu’ perkukuh MN, perwakilan mahu kerjasama dikaji semula

KUALA LUMPUR, 19 Mac – Kerjasama antara UMNO dan PAS melalui Muafakat Nasional (MN) perlu dikaji semula kerana PAS disifatkan sudah tidak ‘bernafsu’ untuk memperkuatkan muafakat berkenaan.

Itu antara suara perwakilan yang dilontarkan pada perbahasan Perhimpunan Agung UMNO 2021 di Pusat Dagangan Dunia (WTC) Kuala Lumpur di sini hari ini.

Bazlan Abd Rahman, pembahas dari Terengganu mencadangkan muafakat itu ditamatkan kerana banyak tindak-tanduk PAS yang membelakangi UMNO dan mula bersifat prejudis menyebabkan MN ‘umpama retak, menanti belah’.

“Di peringkat akar umbi UMNO di Terengganu, jelas mereka mahukan MN ini ditamatkan. Pada mereka untuk apa kita terus menyimpan kudis yang akan menjadi barah? Jika sudah tahu penyakit ini mudarat, kenapa masih berlengah untuk berubat? Ubat mujarab ialah memutuskan hubungan politik dengan PAS.

“Tamatkan MN dengan segera. Bahkan itulah yang ditunggu oleh PAS sendiri,” katanya ketika membahaskan ucapan dasar presiden pada Perhimpunan Agung UMNO 2021 di sini hari ini.

Malah, Bazlan berkata UMNO sebagai sebuah parti yang kuat tidak memerlukan sokongan daripada pihak lain dan perlu menentukan hala tuju yang benar-benar tuntas terutama bagi menghadapi Pilihan Raya Umum ke-15 (PRU15).

“…dan lebih besar daripada itu, kekuatan UMNO adalah kerana kita mempunyai pengikut setia yang melebihi tiga juta orang. Tiap-tiap satu daripada 10 orang rakyat Malaysia adalah ahli UMNO.

“Inilah kekuatan sebenar kita. Oleh yang demikian, yakinlah bahawa perjuangan kita ini tidak akan mati hanya kerana kita tidak mahu bersama-sama dengan PAS,” katanya.

Perwakilan Kelantan, Datuk Zawawi Othman meminta pimpinan parti menilai semula MN kerana PAS seolah-olah mudah memberikan kenyataan yang boleh menjejaskan hubungan sesama sendiri.

“Bukan kita menolak PAS, di Kelantan kita tidak menolak PAS, tetapi kita menolak pimpinan PAS yang mulut celupar, tiada pegangan dalam sesuatu perkara.

Zawawi juga menyeru semua kepimpinan tertinggi UMNO berpegang pada prinsip parti dan tidak memberi ruang kepada individu lain yang cuba memecahbelahkan hubungan serta merosakkan parti.

Katanya menjadi harapan ahli melihat semua pimpinan tertinggi UMNO kekal kuat dan bersatu supaya dapat menguatkan perpaduan dalam kalangan peringkat akar umbi.

“Presiden (Datuk Seri Dr Ahmad Zahid Hamidi), Timbalan Presiden (Datuk Seri Mohamad Hasan) Perdana Menteri (Datuk Seri Ismail Sabri Yaakob) merangkap Naib Presiden parti adalah permata parti. Lakukan terbaik untuk parti, bahagiakanlah kita, berpecah anda, marahlah kami,” katanya.

Pada 14 Sept 2019, pada Himpunan Penyatuan Ummah Piagam MN dimeterai antara UMNO dan PAS, antara lain bersetuju membentuk kerjasama dengan mengembangkan naratif Islam dan Melayu tanpa menafikan kepelbagaian agama, kaum dan budaya sebagai paksi kepada kestabilan politik, keharmonian kaum serta kesejahteraan negara.- BERNAMA


Hanya dua wakil isi rumah boleh keluar, tak lebih 10 km dari kediaman

PUTRAJAYA 30 Mei – Hanya dua wakil isi rumah sahaja dibenarkan keluar untuk mendapatkan bekalan makanan, ubat dan keperluan asas sepanjang Perintah Kawalan Pergerakan (PKP) penuh berkuat kuasa mulai Selasa hingga 14 Jun depan.

Menteri Kanan (Keselamatan) Datuk Seri Ismail Sabri Yaakob berkata, jarak yang dibenarkan keluar juga ditetapkan tidak melebihi radius 10 kilometer (km) dari kediaman.

“Bagaimanapun, maksimum tiga orang sahaja termasuk pesakit dibenarkan keluar untuk mendapatkan perkhidmatan jagaan kesihatan, perubatan, ujian saringan, keselamatan atau kecemasan dalam radius tidak melebihi 10 kilometer dari kediaman.

“Mereka dibenarkan ke tempat paling hampir dengan kediaman sekiranya perkhidmatan kesihatan atau perubatan tersebut tiada dalam radius 10 kilometer dari kediaman,” katanya dalam sidang media khas, hari ini.

Selain itu, beliau turut memaklumkan penumpang teksi dan e-hailing dihadkan kepada dua orang sahaja termasuk pemandu, dan penumpang disyaratkan untuk duduk kerusi penumpang bahagian belakang.

Katanya lagi, perkhidmatan pengangkutan awam laut dan darat seperti pengangkutan pekerja, bas henti-henti, bas ekspres, LRT, MRT, ERL, Monorel, feri dan lain-lain pengangkutan awam juga dibenarkan beroperasi, namun tertakluk 50 peratus daripada kapasiti kenderaan dan waktu operasi yang ditetapkan.


Guru bina generasi baharu berilmu – KM

BANDA HILIR 24 Mei – Tanggungjawab guru kini bukan setakat menyampaikan ilmu sebaliknya warga pendidik kini turut memainkan peranan dalam membina generasi baharu bagi mencapai matlamat Falsafah Pendidikan Kebangsaan.

Ketua Menteri Datuk Seri Utama Sulaiman Md Ali berkata, tema Sambutan Hari Guru pada tahun ini ialah ‘Guru Tunjang Sekolah Sejahtera, amat relevan dalam menggambarkan peranan warga pendidik yang semakin mencabar.

Sulaiman berkata, guru perlu memastikan murid yang lahir daripada sistem pendidikan negara mempunyai sahsiah yang terpuji dan daya saing yang tinggi melalui penjiwaan amalan baik yang diterapkan di sekolah secara semula jadi.

“Maka, pada hari ini kita telah melihat betapa guru-guru berusaha melengkapi diri mereka dengan pelbagai ilmu pengetahuan baharu, kompetensi, keupayaan, perubahan sikap dan kesiapsagaan dalam menerima norma baharu pendidikan.

“Semua ini demi mendepani cabaran semasa dalam dunia pendidikan yang telah berubah dengan pantas. Saya percaya, kita semua maklum akan impak yang dibawa oleh pandemik COVID-19 dalam kehidupan kita.

“Perintah Kawalan Pergerakan (PKP) susulan penularan COVID-19, terselit hikmah apabila guru-guru mula menambah baik kemahiran digital mereka dalam menyampaikan ilmu kepada murid apabila sesi Pengajaran dan Pembelajaran di Rumah (PdPR) dilaksanakan,” katanya.

Katanya guru sanggup berkorban apa sahaja, malah, ketika PKP yang sanggup menghantar modul pendidikan ke rumah bagi memastikan murid-murid tidak ketinggalan dalam pelajaran disebabkan ketiadaan peranti dan akses internet.

“Saya amat berbangga dengan usaha yang telah dilaksanakan oleh Jabatan Pendidikan Negeri Melaka dalam mengatasi kekangan dan isu pembelajaran di negeri ini, terutamanya semasa tempoh PKP yang lalu,” katanya.


Pengusaha inap desa sedia terima tempahan

MELAKA 29 Sept. – Pengusaha inap desa di negeri ini bersedia menerima tempahan bilik daripada pengunjung sama ada dalam kalangan penduduk Melaka mahupun pelancong luar negeri ini.

Malah, ada dalam kalangan mereka menawarkan potongan harga bilik dan pakej percuma bagi menarik minat orang ramai membuat tempahan bilik di inap desa masing-masing.

Pengusaha Homestay Alai, Hishamuddin Ahmad berkata, sebahagian daripada 10 bilik inap desa kepunyaannya telah ditempah oleh penduduk dari negeri ini yang sebahagian besarnya datang dari Jasin dan Alor Gajah.

Menurutnya, kebanyakan mereka memberi sebab untuk berehat bersama keluarga sambil menikmati suasana desa sambil bersiar-siar di Banda Hilir pada cuti minggu ini.

“Setakat ini, kita belum menerima tempahan dari pengunjung luar dari Melaka, mungkin untuk beberapa minggu lagi akan ada tempahan memandangkan ada kebenaran rentas negeri.

“Boleh dikatakan Homestay Alai mewakili 10 peratus daripada 45 peratus jumlah tempahan bilik di inap desa sedia ada pada masa ini,” katanya ketika dihubungi Melaka Hari Ini (MHI).

Beliau berkata demikian ketika diminta mengulas persediaan pemilik inap desa bagi menyambut kunjungan pelancong dalam dan luar Melaka berikutan kebenaran aktiviti rentas negeri yang dijangka selewat-lewatnya pertengahan bulan depan.

Baru-baru ini Pengerusi Homestay Melaka, Datuk Akramuddin Abdul Aziz berkata, kira-kira 45 peratus inap desa di Melaka sudah menerima tempahan sekali gus membuktikan keterujaan orang ramai selepas Kementerian Pelancongan Seni dan Budaya mengumumkan gelembung pelancongan di negeri ini.

Selain itu, menurut Hishamuddin yang juga Penolong Setiausaha Kesatuan Homestay Melaka, walaupun Homestay Alai menerima tempahan dan membenarkan kunjungan pelawat, namun pihaknya tetap mengenakan pematuhan prosedur operasi standard (SOP) lebih ketat seperti yang ditetapkan Majlis Keselamatan Negara (MKN).

Katanya, bagi menarik minat orang ramai menginap inap desa miliknya, dia menawarkan potongan harga bilik sebanyak 10 peratus kepada orang ramai yang membuat tempahan lebih sebuah bilik selain pakej percuma.

“Kita mengenakan caj bilik sekitar RM99 berbanding sebelum ini RM110 dan harga ini mungkin kekal sehingga hujung tahun ini beserta pakej persembahan dondang sayang dan hidangan masakan terkenal orang Melaka,” ujarnya.

Sementara itu, pemilik Homestay Sri Tanjung Masjid Tanah, Mohd Yusof Saleh berkata, pihaknya masih menangguh operasi pembukaan bilik memandangkan situasi pandemik masih mencatatkan bilangan kes COVID-19 yang tinggi.

“Setakat ini, 40 bilik homestay telah tersedia, namun kita hanya tawarkan kepada pelawat yang betul-betul dalam kecemasan misalnya baru-baru ini, kita hanya menerima tempahan bilik bagi petugas keselamatan dari Kuala Lumpur.

“Insya-Allah, bila suasana kembali pulih nanti dan bilangan kes COVID-19 pun menurun, mungkin kita boleh buka kembali bilik Homestay Sri Tanjung kepada pengunjung,” katanya.


Kekurangan bekalan: Ada peniaga jual ayam melebihi harga siling

KUALA LUMPUR, 25 Mei – Terdapat peniaga yang menjual ayam melebihi harga siling berikutan kekurangan bekalan ayam, namun ia masih boleh dibeli pada harga serendah RM6.99 sekilogram di pasaran.

Berdasarkan kemas kini harga harian di aplikasi Price Catcher oleh Kementerian Perdagangan Dalam Negeri dan Hal Ehwal Pengguna (KPDNHEP) mendapati harga ayam bulat standard dijual sekitar RM6.99 sehingga RM9.50 sekilogram, manakala ayam bulat super dijual sekitar RM7.90 ke RM10.90 sekilogram di ibu negara, setakat semalam.

Harga terendah di Lotus’s Selayang iaitu RM6.99 sekilo, manakala beberapa premis pula menjualnya pada harga RM8.90 sekilogram antaranya Mydin (Sinar Kota), Pasaraya Ong Tai Kim (Sentul),  Pasar Pudu, NSK Trade City (Jalan Peel) dan Pasar Batu 5.

Di KELANTAN, peniaga, Hafiz Mustapa, 34, berkata dia terpaksa menaikkan harga RM2 bagi seekor ayam berbanding harga kebiasaan yang dijualnya berikutan kekurangan bekalan sejak tiga hari lepas.

“Sebelum ini saya dapat bekalan 50 ekor ayam sehari dengan harga sekitar RM10 hingga RM11 seekor, namun sekarang saya mendapat hanya 20 ekor pada harga RM12 seekor,” katanya.

Di PERAK, tinjauan mendapati harga ayam standard di kedai dan pasar basah sekitar Ipoh meningkat sehingga RM9.30 sekilogram semalam berbanding RM8.30 sekilogram.

Manakala di PAHANG dan MELAKA, tinjauan mendapati ayam dijual pada harga ditetapkan, namun  terdapat peniaga mengenakan caj tambahan bagi khidmat memotong ayam pada kadar 60 sen hingga RM1 sekilogram.

Sementara itu, di JOHOR, NEGERI SEMBILAN, TERENGGANU dan KEDAH, bekalan ayam boleh didapati di pasar awam dan pasar raya pada harga ditetapkan kerajaan.

Di SABAH, ayam masih dijual mengikut harga kawalan sekitar RM11 sekilogram, sementara harga bagi ayam mengikut bahagian berharga antara RM11 dan RM14 sekilogram.

Kerajaan sebelum ini menetapkan harga siling ayam pada kadar RM8.90 sekilogram di Semenanjung dengan subsidi sebanyak  RM729.43 juta disediakan di bawah Skim Kawalan Harga Keluarga Malaysia sejak 5 Feb lepas.


Op Kutip: Kontraktor warga Indonesia nekad terjun dari tingkat 4 rumah kedai

KAJANG, 9 Ogos – Seorang kontraktor binaan lelaki warga Indonesia nekad terjun dari tingkat empat sebuah rumah kedai untuk melarikan diri sebelum ditahan Jabatan Imigresen Malaysia dalam Operasi Kutip di Hentian Jalan Reko, di sini yang dijalankan bermula 12 tengah malam semalam.

Lelaki terbabit dipercayai cedera di kaki kanan akibat terjunannya yang tersangkut di bumbung zink di tingkat dua premis itu sebelum jatuh ke tingkat bawah serta cuba melarikan diri ke belukar berhampiran namun tidak berdaya kerana kesakitan.

Lelaki berumur 27 tahun itu berkata dia bertindak demikian kerana takut ditahan memandangkan pasport miliknya sudah tamat tempoh pada Disember tahun lepas.

“Saya masuk ke Malaysia sejak tiga tahun lepas dan pasport sudah tamat tempoh sejak Disember tahun lalu. Disebabkan itu, saya takut dan melarikan diri,” katanya yang merupakan antara 175 individu ditahan imigresen setelah melakukan pemeriksaan ke atas 134 unit kediaman di enam blok di kawasan itu.

Ketua Pengarah Imigresen Datuk Seri Khairul Dzaimee Daud yang menyertai operasi itu berkata pihaknya telah memeriksa 425 warga asing dan semua yang ditahan itu berumur lingkungan dua hingga 55 tahun terdiri daripada 132 lelaki dan 41 wanita serta masing-masing seorang kanak-kanak lelaki dan perempuan warga asing.

“Daripada jumlah itu, warga Myanmar paling ramai ditahan dengan 115 orang, Indonesia (33), Nepal (9), Sri Lanka (4), Bangladesh (13) dan India (1),” katanya kepada pemberita pada sidang media selepas operasi tersebut.

Khairul Dzaimee berkata antara mereka ditahan itu didapati bekerja sebagai tukang cuci, pekerja restoran dan kilang serta beberapa premis di sekitar kawasan terbabit.

“Tahanan juga melibatkan individu pencari suaka dari Myanmar (etnik Shan) yang mempunyai surat kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) serta sudah mempunyai keluarga di sini,” katanya.

Selain itu, Khairul Dzaimee berkata turut operasi itu menemukan sebuah unit keidaman yang dijadikan pusat judi dalam talian, namun suspek sempat melarikan diri melalui tingkap yang telah diumpil.

“Terdapat kira-kira 20 komputer riba ditemui di dalam unit itu manakala terdapat kamera litar tertutup (CCTV) dipasang di luar pintu masuk dikawal dari jauh bagi memantau pergerakan keluar masuk,” katanya.

Beliau berkata kebanyakan individu warga Indonesia ditahan didapati memasuki negara ini melalui perairan Johor manakala individu dari Myanmar pula masuk menerusi jalan darat di sempadan Kedah.

Katanya warga asing itu didapati melakukan kesalahan tidak mempunyai dokumen, pas lawatan sosial tamat tempoh serta tamat permit kerja dan mereka kemudiannya dibawa ke Depot Tahanan Imigresen Semenyih untuk siasatan lanjut mengikut Akta Imigresen 1959/63 dan Peraturan-Peraturan Imigresen 1963.


Rasuah pengurusan jenazah: Tiga petugas kesihatan direman lima hari

SHAH ALAM, 31 Mei – Tiga petugas kesihatan di sebuah hospital di Selangor masing-masing direman lima hari bermula hari ini bagi membantu siasatan berhubung kes rasuah berjumlah antara RM1,000 dan RM5,000 bagi kerja-kerja berkaitan pengurusan jenazah.

Perintah reman itu dikeluarkan Majistret Muhammad Syafiq Sulaman selepas membenarkan permohonan Suruhanjaya Pencegahan Rasuah Malaysia (SPRM) bagi menahan dua pembantu kesihatan dan seorang penolong pegawai perubatan itu sehingga 4 Jun depan.

Ketiga-tiga lelaki yang berusia antara 35 hingga 38 tahun itu direman bagi membantu siasatan mengikut Seksyen 17(a) Akta SPRM 2009 bagi kesalahan meminta dan menerima rasuah.

Mereka dikatakan telah meminta dan menerima wang suapan daripada individu tertentu sebagai balasan untuk pihak berkenaan terus mendapatkan kerja-kerja pengurusan jenazah bagi tempoh 2018 hingga 2021.

Pada 27 Mei lepas, dua pembantu kesihatan masing-masing berusia 40 dan 42 tahun direman lima hari oleh SPRM bagi membantu siasatan kes sama.


Pelancongan ‘trendy’ tarik pelawat ke Melaka

BANDA HILIR 8 Oktober – Produk pelancongan yang ‘trendy’ bukan sahaja memenuhi citarasa semasa, sebaliknya meningkatkan lagi jumlah kunjungan dan status Negeri Melaka sebagai destinasi pilihan pelawat dunia.

Pengurus Besar Bahagian Promosi Pelancongan (BBP) Jabatan Ketua Menteri Melaka, Saari Basiron berkata, antara produk pelancongan trendy ketika ini adalah ‘Skytrex Adventure’, Bukit Batu Lebah dan Cruise Paya Lebar.

“Selain itu Tourism Melaka sudah mengenal pasti satu lagi tarikan baharu berteraskan eko pelancongan iaitu Penghayatan Habitat Burung di Taman Mutiara Batu Berendam,” katanya.

Beliau berkata demikian dalam ucapan ketika mewakili Pegawai Kewangan Negeri Datuk Salhah Salleh, pada perasmian MATTA Fair Melaka 2022, di sini, hari ini.

Hadir sama, Presiden Persatuan Ejen-ejen Pelancongan dan Pengembaraan Malaysia (MATTA) Datuk Tan Kok Liang, Pengerusi MATTA Melaka Chapter Goh Hock Gin dan Pengarah MOTAC Melaka, Jay Yeow .

Sementara itu wakil pempamer dari Taman Rama–Rama dan Reptilia Melaka, Nur Syakila Ramli berkata, sempena penganjuran MATTA Fair 2022 ini banyak tawaran menarik dibuka buat pengunjung.

“Khas untuk pengunjung kami sediakan tawaran sehingga 40 peratus untuk mereka yang berminat dengan pakej keluarga. Oleh itu kami amat mengalu-alukan kedatangan pengunjung untuk rebut peluang ini,” katanya.


Penyambung legasi pembikin bot Melaka

PANTAI KUNDOR 7 Disember – Berbekalkan pengalaman bersama majikan lama Faizal Amirul Salehodin kini tidak menang tangan, apabila menerima tempahan ratusan bot fiber atau bot gentian kaca pelbagai jenis setiap tahun.

Rezeki lelaki berusia 41 tahun ini tidak pernah putus sejak dia membuka bengkel membina dan membaiki bot berasaskan gentian kaca berkenaan di atas tapak yang disewa di Kampung Gelam, di sini, pada 2010.

Ketika mula bertapak dia hanya mampu menggajikan seorang pekerja dan bersyukur kerana kini sudah mempunyai lapan membantu bagi menyiapkan tempahan daripada pelanggan.

Atas dasar mahu berkongsi rezeki Faizal menggaji belia tempatan dan pada masa yang sama dia turut melatih pekerjanya untuk menguasai ilmu pembuatan bot berkenaan kini mendapat permintaan tinggi.

“Pelanggan saya ramai dalam kalangan nelayan, bukan sahaja sekitar Negeri Melaka tetapi seluruh negara termasuk dari sebelah Pantai Timur. Sudah ratusan bot saya bina,” katanya ketika ditemui Melaka Hari Ini di bengkelnya di Kampung Gelam, di sini, baru-baru ini.

Bapa kepada tiga anak ini berkata, kini ramai nelayan dan kaki pancing beralih kepada bot gentian kaca berikutan lebih tahan lama, ringan selain mudah untuk diselenggarakan berbanding kayu.

“Tempahan untuk bot memancing udang boleh siap dalam masa empat ke lima hari. Bagi bot nelayan pula boleh disiapkan dalam masa kurang sebulan,” katanya.

Menurutnya, sekitar November hingga Mac setiap tahun nelayan di Pantai Timur jarang turun ke laut berikutan faktor cuaca, berikutan itu mereka menghantar bot masing-masing ke bengkelnya untuk dibaik pulih.

“Sekitar Oktober dan seterusnya dianggap bulan rezeki, bukan sahaja nelayan malah agensi kerajaan seperti Jabatan Bomba dan Penyelamat Malaysia (JBPM), Kastam dan Angkatan Pertahanan Awam Malaysia (APM) akan hantar bot mereka untuk dibaik pulih.

“Jadi apabila harga bahan mentah naik, kita sebagai peniaga terpaksa juga naikkan harga, agak mencabar, ada pelanggan yang boleh terima ada juga yang marah,” katanya.

Namun dia menganggap semua itu sebagai asam garam dalam perniagaan dan hasil kesungguhan menjaga kualiti produk masih ramai yang memberikan kepercayaan kepadanya.

Berkongsi pengalamannya Faizal memaklumkan, dia tidak menang tangan apabila menerima banyak tempahan dalam satu masa selepas kerajaan mengumumkan kebenaran untuk pencarum mengeluarkan wang daripada akaun dua Kumpulan Wang Simpanan Pekerja (KWSP).

“Selepas perkara itu diumumkan kerajaan tempahan saya naik sekitar 20 ke 30 peratus. Tetapi ketika itu harga barang mentah seperti gentian kaca, kayu dan paip PVC naik.

Selain itu, anak jati Kampung Gelam itu turut mengimpikan untuk membuka kilang pembuatan bot gentian kaca sendiri di bumi Melaka ini.

“Dalam tempoh 10 tahun ini, pelbagai cabaran yang saya lalui. Tetapi semua itu mengajar saya untuk menjadi lebih baik dan maju ke hadapan.

“Nasihat saya, dalam perniagaan perlu kuatkan semangat dan terus mara. Jangan pantang menyerah, sesekali terjatuh itu pasti, namun perlu bangkit untuk terus mara kehadapan,” katanya.


Remaja lelaki hilang di Sungai Terengganu ditemukan lemas

KUALA BERANG, 4 Jun – Seorang remaja lelaki yang dilaporkan hilang dihanyutkan arus ketika mandi di Sungai Terengganu, dekat Kampung Dusun di sini, Jumaat lepas ditemukan lemas hari ini.

Ketua Polis Daerah Hulu Terengganu DSP Hasmeera Hassan berkata mayat mangsa, Muhammad Adam Shazwan Mokhtar, 15, ditemukan terapung di sungai berhampiran Kampung Temir oleh orang awam kira-kira 1.05 tengah hari tadi.

Beliau turut mengucapkan penghargaan kepada semua anggota keselamatan termasuk bomba dan Angkatan Pertahanan Awam (APM) yang terlibat dalam operasi mencari dan menyelamat mangsa.


Rozliana dipilih sebagai ‘Asia Rugby unstoppable Ambassador’

KUALA LUMPUR 5 Mac. – Ini adalah satu detik membanggakan buat Rozliana Mohd Ridwan apabila terpilih sebagai seorang daripada 15 pemain ragbi wanita Asia untuk kempen Asia Rugby Unstoppable Ambassador.

Bekas kapten skuad ragbi tujuh sepasukan wanita di Sukan SEA 2019 itu dipilih dalam kalangan senarai awal 84 calon daripada 32 negara sempena kempen bulan sukan wanita dikenali sebagai Asia Rugby Unstoppable Campaign.

“Sudah semestinya saya berbangga dan gembira… semua pengorbanan dan kerja keras saya selama lebih empat tahun dalam sukan ini sangat berbaloi.

“Memang tidak dinafikan ragbi adalah sukan yang agak lasak, tetapi dengan latihan serta teknik yang betul dan menekankan keselamatan, baru kita tahu ragbi juga sama seperti sukan lain,” kata Rozliana yang kini bertugas sebagai penolong jurulatih bawah 23 tahun.

Ahli Jawatankuasa Eksekutif Asia Rugby dan Pembangunan Wanita World Rugby, Ada Milby turut mengucapkan tahniah dan menyatakan kepercayaan serta keyakinannya terhadap Rozliana dalam memberi inspirasi kepada atlet wanita.

“Kami mendapat inspirasi daripada kisah Rozliana dan sememangnya gembira kerana beliau antara yang terpilih untuk mewakili wanita dalam ragbi di Asia.

Pada 2018, Rozliana adalah kapten pasukan kebangsaan yang muncul juara Asia Rugby Women’s Sevens Trophy (ARWST) di Brunei, sekali gus meletakkan Malaysia di ranking kelapan Asia.

Rozliana sekali lagi membawa pasukan wanita negara naik ke tempat ketujuh dalam siri Kejohanan Ragbi Tujuh Sepasukan Wanita Asia dan mengekalkan pingat gangsa di Sukan SEA ke-30 di Filipina.


Pegawai kanan bomba cedera, isteri parah dalam kemalangan

“Mangsa, Taufik Asyarun Zainuddin berusia lingkungan 30-an merupakan pegawai kanan bomba daripada bahagian Keselamatan Kebakaran JBPM Perak dan dua anak lelakinya cedera pada bahagian kaki manakala isterinya cedera parah pada bahagian kepala.

“Kereta yang dipandu mangsa jenis Proton Persona telah berlanggar dengan bahagian belakang sebuah lori sampah yang diparkir di tepi jalan,” katanya.

Jurucakap itu berkata anggota bomba bertindak mengeluarkan kesemua mangsa dan menyerahkan kepada petugas kesihatan untuk tindakan selanjutnya dan operasi tamat sepenuhnya pada 2.29 petang. – BERNAMA


Tahun Baru Cina 2022: Aktiviti makan keluarga, ziarah dibenarkan

Menteri Perpaduan Negara Datuk Halimah Mohamed Sadique berkata acara makan keluarga pada 31 Jan ini dibenarkan bersama ahli keluarga dan saudara-mara, tidak seperti tahun lepas dihadkan hanya 15 ahli keluarga yang tinggal dalam jarak 10 kilometer radius.

Beliau berkata penganjuran rumah terbuka bagi perayaan itu bagaimanapun tidak dibenarkan tetapi resepsi Tahun Baru Cina dibenarkan melibatkan individu yang mendapat jemputan sahaja dengan 50 peratus kapasiti ruang.

Halimah berkata resepsi yang dianjurkan syarikat atau persatuan perlu dilakukan di dalam dewan atau restoran dan bukan di tempat terbuka serta sesi majlis tidak boleh dibuat secara berterusan seperti rumah terbuka.

“Resepsi hanya bagi mereka yang dijemput sahaja boleh hadir dan selepas habis aktiviti makan, tiada pusingan kedua,” katanya dalam sidang media mengenai SOP Sambutan Tahun Baharu Cina 2022 bersama Menteri Pengangkutan Datuk Seri Dr Wee Ka Siong di sini hari ini.

Halimah berkata upacara sembahyang di rumah ibadat selain Islam pada 1 dan 2 Feb adalah dibenarkan dengan mengikut SOP Pelan Pemulihan Negara Fasa 4, selain sembahyang khas ‘Hokkien Clan’ pada 8 dan 9 Feb serta aktiviti keagamaan di halaman rumah masing-masing pada waktu malam.

Sementara itu, Wee berkata SOP sambutan Tahun Baru Cina kali ini lebih longgar tidak seperti tahun lepas yang hanya disambut di rumah.

Wee yang juga Presiden MCA berkata parti itu akan menganjurkan resepsi Tahun Baru Cina tahun ini tetapi hanya melibatkan jemputan yang terhad.

Maklumat lanjut berhubung resepsi itu akan diumumkan Setiausaha Agung MCA Datuk Chong Sin Woon, katanya serta menambah MCA akan mematuhi SOP untuk memberikan contoh yang baik pada resepsi itu. – BERNAMA


Polis Melaka juga hebat tangkap ikan

Pertandingan yang bermula dari jam 7.30 pagi hingga 12.30 tengah hari itu diadakan di di kolam ikan bersebelahan Lapang Sasar IPK Melaka.

Ia diadakan bertujuan memupuk minat dan semangat bertanding dalam kalangan anggota, disamping menyambut Tahun Baharu 2023 bersama warga Polis Kontinjen Melaka.

Dalam satu kenyataan di laman Facebook Polis Melaka, Zainol berharap program seumpama itu dapat dijadikan acara tahunan sebagai aktiviti riadah bersama warga IPK Melaka.

Di akhir pertandingan menyaksikan juara menjadi milik anggota yang berjaya menaikkan ikan haruan seberat 1.1 kilogram (kg), sekali gus membawa pulang hadiah berupa televisyen 65 inci.


PM ajak pembangkang gembleng tenaga tangani pandemik COVID-19

KUALA LUMPUR 22 Ogos – Perdana Menteri menawarkan kepada kepimpinan pembangkang untuk menganggotai Majlis Pemulihan Negara (MPN) dan Jawatankuasa Khas Menangani COVID-19.

Datuk Seri Ismail Sabri Yaakob berkata, tawaran itu selaras titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah baru-baru ini supaya semua ketua parti melupakan perbezaan demi mencapai kesejahteraan dan kebajikan rakyat.

Katanya, menyorot kembali tempoh sepenggal selepas Pilihan Raya Umum (PRU) Ke-14, dengan hanya berbaki 21 bulan sebelum PRU-15, negara telah melalui dua peralihan kerajaan dan dua Perdana Menteri.

“Sebenarnya, peralihan tersebut dalam tempoh sepenggal adalah landskap politik yang merugikan rakyat dan negara. Marilah kita bergerak ke hadapan. Kita leraikan segala perebutan kuasa politik.

“Kita bersama-sama berjuang sebagai sebuah keluarga besar yang merangkumi penjawat awam, pekerja swasta dan yang bekerja sendiri – dalam memperbaik, merawat dan memulihkan semula tanah air ini,” katanya dalam ucapan sulung sebagai Perdana Menteri yang disiarkan secara langsung di stesen televisyen utama, hari ini.

Beliau berkata, semua pihak sepatutnya sedia bekerja dalam satu pasukan demi
mengharmonikan semula suasana atau dalam erti kata lain, perlu
mendakap erat prinsip kebersamaan.

Tegas Ismail Sabri, beliau akan menyediakan pasukan pentadbiran yang akan berkhidmat membantu negara agar segera keluar daripada kemelut kesihatan dan ekonomi.


34 kesan tikaman di badan isteri dibunuh suami

GEORGE TOWN, 5 Feb – Bedah siasat ke atas wanita ditemukan mati dipercayai dibunuh suaminya, sebelum lelaki itu terjun dari tingkat 12 rumah mereka di Paya Terubong, di sini semalam mendapati terdapat sebanyak 34 kesan tikaman di badan mangsa.

Pemangku Ketua Polis Daerah Timur Laut  Supt V.Saravanan berkata bedah siasat yang dijalankan di Hospital Pulau Pinang (HPP) hari ini mendapati, wanita berusia 46 tahun tersebut mati disebabkan 34 tikaman di beberapa bahagian badannya.

“Berdasarkan laporan bedah siasat juga mendapati, wanita itu dipercayai meninggal dunia iaitu kira-kira tiga jam sebelum pihak polis menemui mayatnya berlumuran darah di atas katil, dalam sebuah bilik di rumah pasangan berkenaan.

“Terdahulu ibu wanita itu membuat laporan polis pada 12.30 tengah hari selepas rumah anak dan menantunya gagal dibuka dan pintu berkunci dari dalam, dia yang bimbang keselamatan mereka bertindak membuat laporan tersebut,” katanya ketika dihubungi Bernama hari ini.

Katanya berdasarkan siasatan, polis tidak menolak kemungkinan suami wanita bertindak menikam mangsa berikutan cemburu, dan pasangan tersebut dipercayai sering bergaduh sejak tiga bulan lepas.

Saravanan berkata semasa kejadian anak lelaki mangsa yang berusia 18 tahun tiada di rumah, kerana tidur di rumah neneknya yang tinggal di kawasan Air Itam, iaitu tidak jauh dari rumah pasangan tersebut.

Difahamkan lelaki tersebut mengunci pintu hadapan rumahnya dari dalam sebelum terjun dari ruang bahagian dapur, dan ketika itu isterinya dipercayai masih bernyawa.

Semalam media melaporkan seorang wanita ditemukan mati berlumuran darah dengan beberapa kesan tikaman, dipercayai ditikam suaminya sebelum lelaki itu terjun dari tingkat 12 sebuah flat di Paya Terubong.

Polis pada mulanya menerima laporan berhubung mayat seorang lelaki berusia 54 tahun ditemukan di kawasan flat itu pada 7.38 pagi semalam, dan siasatan mendapati mangsa terjun dari tingkat 12 flat tersebut.- BERNAMA


Malaysia dan Singapura sepakat terus perkukuh hubungan dua hala – Hishammuddin

SINGAPURA, 12 Jun – Menteri Kanan Pertahanan, Datuk Seri Hishammuddin Tun Hussein  mengukuhkan lagi hubungan dua hala yang sekian lama terjalin ketika mengunjungi Perdana Menteri Singapura Lee Hsien Loong, menurut Kementerian Pertahanan (Mindef) republik itu.

Mindef dalam satu kenyataan yang dikeluarkan di sini pada Sabtu memaklumkan, Hishammuddin kini berada di Singapura bagi menghadiri Dialog Shangri-La (SLD) ke-19 bermula Jumaat (10 Jun) hingga Ahad (12 Jun).

“Mereka mengulangi kepentingan mengukuhkan kerjasama pertahanan sedia ada melalui platform pelbagai hala seperti Mesyuarat Menteri-Menteri Pertahanan ASEAN (ADMM), ADMM-Plus, Perjanjian Pertahanan Lima Negara, dan juga menekankan keberkesanan langkah kerjasama gabungan seperti Rondaan Selat Melaka dan Kemudahan Maklumat Menangani Keganasan dalam meningkatkan keselamatan dan kestabilan serantau,” menurut kenyataan itu.– BERNAMA